text:
NOKUBONGWA PHENYANE
USAZIMISELE ngokushada okwesithathu umlingisi weGenerations uSophie Ndaba odume ngelikaQueen, osanda kuba sematheni ngokuphela komshado wakhe wezinyanga ezinhlanu nomyeni wakhe obengumbhishobhi uKeith Harrington.
Lo mlingisi uphumele obala ngokuthi ubengenakho ukuthokoza emshadweni wakhe nokuyikho okumenze wathatha isinqumo sokuthi ashiye phansi.
USophie uthe akulahlwa mbeleko ngakufelwa njengoba zisengawushaya okwesithathu kuye.
“Bengingajabule neze emshadweni wami. Ziningi izinto ezingenze ngaphuma emshadweni,” kusho uSophie.
Uthe ziningi izinto ahlangabezane nazo emshadweni wakhe ezimenze wakhula kakhulu nokuthe uma emazisa umyeni wakhe ukuthi useyamshiya bavumelana ngalokho.
“Ngikhule kakhulu manje futhi kuningi engikufunde emishadweni yami yomibili. Indaba yokuthi umyeni wami kukhona ukwesatshiswa obekukhona ngesibhamu kulokho ningabuza yena ukuthi ubenaso yini,” kusho yena. Ngaphambi kukaHarrington, uSophie owayeshade nomlingisi weZone 14, uThemba Ndaba.
USophie ugeqe amagula kwelinye lamaphephabhuku ngomshado wakhe, nalapho eveze khona ukuthi izinkinga zomshado zaqala besakwi-honeymoon. Kuleli bhuku udalule nokuthi wazila izinsuku ezingu-21 ngaphambi kokufinyelela esinqumweni sokuthi ehlukanise noHarrington, kwazise umshado wakhe ubusukhathaza nezingane zakhe ezintathu oLwandle (14), Rudo (22) noShallon (25).
Engxoxweni neSolezwe ukhuthaze abesifazane ukuthi bashade njengoba kuyinto emnandi kakhulu okumele uyiphathe ngazo zombili futhi kube nokuthembana kuyo.
“Mina bengiyinto umyeni wami afuna ngibe yiyo. Angikaze ngibe nobunye ubudlelwano ngesikhathi ngishade naye, yizinto nje ezincane ezenze umshado wethu waphela,” kusho yena.
Laba bashadikazi bahlukana nje kuqhamuke izindaba zokuthi bagqashule ifindo labo lomshado ngemuva kwezinkinga ezihlanganisa ukungabi neqiniso komyeni wakhe.
Kuthiwa bahlukana nje bekusanda kuputshuka izindaba zokuthi uHarrington ubenobunye ubudlelwano nabesifazane abathathu abahlukene futhi waqamba amanga ngeziqu zakhe zobufundisi.
Services


c: text/html

text:
INTATHELI YESOLEZWE
UMISIWE umholo woMqondisi wezokuShushiswa kuleli uMnuz Menzi Simelane.
Lokhu kushiwo uMnyango wezobuLungiswa izolo.
Okhulumela lo Mnyango uMnuz Mthunzi Mhanga uthe yize umisiwe umholo kaSimelane kodwa zonke izinhlelo ezibandakanya umthelela wesinqumo seNkantolo yoMthetho-sisekelo nokuqashwa koMqondisi ziyaqhubeka.
“Ngenxa yemithelela yezemithetho ebandakanyeka kulezi zinhlelo asikwazi ukunikezela ngemininingwane ephelele,” kusho uMhanga.
Uthe lokhu kuchaza ukuthi akasayena umphathi kwezokuShushiswa kuleli.
Iphephandaba i-The Times izolo libike ukuthi uSimelane ususwe buthule kulesi sikhundla.
Okhulumela iNational Prosecuting Authority (NPA) uMnuz Bulelwa Makeke, uthe uSimelane akasayisebenzeli iNPA kodwa wanganika imininingwane egcwele.
Ngo-Okthoba iNkantolo yoMthetho-sisekelo yagcwalisela okwatholwa yinkantolo enkulu yokudlulisa amacala ukuthi isinqumo sikaMengameli Jacob Zuma sokuqoka uSimelane sasingekho emthethweni.
Lesi sinqumo savuna iDA okuyiyo eyafaka lolu daba enkantolo ikhala ngokuqokwa kukaSimelane.
Emuva kokukhishwa kwalesi sinqumo, kwakhethwa uNksz Nomgcobo Jiba ukuthi abambe njengoMqondisi wezokuShushiswa. Kwenzeka konke lokhu nje nesigungu esibhekele ukusebenza kwabameli eGoli i-Johannesburg Bar ihlanganile ngoLwesibili lapho bekucutshungulwa ngekusasa likaSimelane namacala okuqondiswa ubugwegwe angase abekwe wona ngemuva kokumiswa njengelungu.
Leli bhodi alitholakalanga izolo ukuthi liphawule.
Services

robotstxt: allowed

filter: keep


text:
Makususwe okujivaza umbutho - YCL
2012-05-29 14:11
Johannesburg - Uma iGoodman Gallery ingayisusi yonke imidwebo ehlambalaza i-ANC namadlelandawonye ayo, izovalwa, kusho iYoung Communists' League embhikishweni eGoli ngoLwesibili.
"Le nhlangano ihlezi iqhakambisa ukuzwakalisa imizwa ngokukhululeka, kodwa akumele kubukelwe phansi abantu abanohlonze," kusho uNobhala Jikelele wale nhlangano uButi Manamela etshela isixuku ebesimashele kule ndawo yemibukiso eRosebank.
Utshele ababhikishi ukuthi umbutho "umelene nalo mdwebo".
Lo mdwebo ekukhalwa ngawo uveza uZuma, ubuntu bakhe bulenga ngaphandle.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Babulala indodakazi bethi iphucuzekile
2012-08-03 16:13
London - Inkantolo yaseBrithani ibathole benecala abashadikazi ababulala indodakazi ngoba beyisola ngokuthi isiphucuzeke kakhulu.
Inkantolo eChester Crown ithole ukuthi u-Iftikhar noFarzana Ahmed, bobabili abangabokudabuka ePakistan, babulala indodakazi uShafilea, 17, ngonyaka ka-2003.
Udadewabo kamufi u-Alesha utshele inkantolo ukuthi abazali bakhe baphushela uShafilea kusofa bamcindezela bemfake upulasitiki ekhanda, uthe wezwa unina etshela uyise ethi “mqedele”.
Ufakazi uthe abazali babekhala ngokuthi udadewabo usephucuzekile njengoba anqaba ukushada nesoka abamtholela lona.
Amaphoyisa athi baningi abangena emshadweni eyimpoqo emiphakathini yamaSulumane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
BONISWA MOHALE
ASAQHUBEKA amapho-yisa nokuthungatha umsebenzi weZemvelo KZN Wildlife oduke behamba ngesikebhe ngoLwesihlanu echibini iNhlabane eliseNseleni Game Reserve.
Izolo izikhulu zale nhlangano zithe ngeSonto kutholakale umphini wokugwedla kanti izolo kutholwe isikebhe akade behamba ngaso kanye nesidumbu soyedwa.
Kulethwe amaphoyisa ahamba ngendiza enophephela emhlane okuyiwona athungatha lo msebenzi okusolakala ukuthi uminzile.
Kukhona namaphoyisa ahamba nezinja ezithungatha umkhondo alokhu ezulazula eNhlabane.
Esitatimendeni esithunye-lwe ngabeZemvelo KZN Wildlife bathe abasebenzi abebekulesi sikhebhe ngoMnuz Mbazwani Mhlongo (57) noMnuz Phumlani Mthembu (34).
UMhlongo noMthembu banyamalale emuva kokuthi besuse inethi eyayifakwe ngabadoba ngokungemthetho eNhlabane. Ozakwabo ababili ababehamba nabo kodwa bona besemotweni bathi bathuke bengasababoni labo abebehamba ngesikebhe base besola ukuthi kukhona okushaya amanzi.
UMhlongo kuthiwa waqala ukusebenzela Ezemvelo ngo-1976 eseNseleni Nature Reserve kanti usehlabene ngezindondo ngokuzimisela emsebenzini. Ushadile kanti unezingane eziyisithupha. UMthembu yena uqale ukusebenza kwezemvelo ngo-1995 kanti ubesanda kufika eNseleni njengoba ebesebenza eHluhluwe iMfolozi Park. Unengane yomfana kuphela.
Kulindwe umndeni ukuhlonza isidumbu somsebenzi otholakele.
Kunxuswe abantu ukuba babikele abeZemvelo uma bebona abadoba ngokungemthetho echibini laseNhlabane ngoba kuyicala.
Services


text:
Kushone abavile ku-100 efemini
2012-09-12 11:09
Karachi - Cishe bangu-100 abantu abashonile ngesikhathi umlilo ushisa ifemu yezingubo eKarachi, kwalimala inqwaba ngesikhathi izama ukuphuma ngamawindi ibalekela umlilo, kusho izikhulu ngoLwesithathu.
Umlilo owenzeke ebusuku efemini enezitezi ezine edolobheni elikhulukazi ePakistan uqondane nomunye odaleke efemini yezicathulo eLahore ngoLwesibili, okushone khona cishe abantu abangu-12.
"Okwamanje sesikwazile ukuthola izidumbu ezingu-100 kanti sinokwesabela ukuthi kungenzeka ukuba kusanezinye izidumbu ezingaphakathi,” kusho isikhulu sezemililo eKarachi, u-Ehtesham Salim etshela abe-AFP.
"ifemu ibigcwele iphuphuma amabhokisi ezingubo, kungekho ngisho nesikhala sokungena umoya. Kanti futhi nendawo yokuphuma uma kunezimo eziphuthumayo ayikho,” kusho uSalim.
- Landela
IzindabaNews24 kuTwitter
- Sapa - AFP


text:
LUNGI LANGA
UNGQONGQOSHE wezeMpilo KwaZulu-Natal uDkt Sibongiseni Dhlomo uzwakalise ukuthi yize ishoda eminye yemishanguzo yokuthithibalisa ingculazi, inkinga ayikho kubona kodwa isezinkampanini eziyikhiqizayo.
UDhlomo uthe akuyona yonke imishanguzo eshodayo yama-ARV’s kodwa mibili kuphela eshodayo, hhayi kulesi sifundazwe kuphela kodwa kuzwelonke.
“Kuyiqiniso ukuthi kunokushoda kwezinhlobo ezimbili zemishanguzo i-tenofovir ne-abacavir kepha asikabuzwa ubunzima balokhu. Le mishanguzo ishoda ezinkampanini ezisihlinzeka ngayo,” kusho uDhlomo.
UDhlomo usanda kuveza ukuthi zimbili izinkampani ezihlinzeka ngemishanguzo kuleli, i-Aspen Pharmacare neSisonke Pharmaceuticals.
Enye yalezi zinkampani, i-Aspen Pharmacare, isikuphikile ukuthi kushoda ngakubo.
Uthe bazocela usizo kwezinye izinkampani uma lesi sifundazwe sigcina sishodelwa yimishanguzo.
Uthe yize lezi zinkampani zingekho ohlwini lwezinkampani ezihlinzeka uhulumeni sezivumile ukuthi zingasiza uma kudingeka.
UMnuz Stephen Saad we-Aspen Pharmacare, uthe imibiko yokushoda kwemishanguzo seyenze kwabukeka sengathi inkinga ikulaba abahlinzeka uhulumeni ngemishanguzo.
Uthe kuze kube manje le nkampani inikezele ngemishanguzo ye-tenofovir eyenele ngesikhathi esifanele.
“Sikhiphe imishanguzo ebidingwa wuhulumeni ngesikhathi ebidingeka ngaso njengokwesivumelwano senkontileka yethu ka-70%,” kusho uSaad.
USaad uthe uma bebuka inkontileka yabo noMnyango bayabona ukuthi bakhiqize imishanguzo eyenele.
UDhlomo uphinde waveza ukuthi ama-ambulensi angu-405 abeseduve iminyaka emibili esikhumulweni sama-ambulensi esiseWentworth engasebenzi azoqala ukusebenza kungekudala.
Uthe angu-29 awo azosebenza ukuthwala abesifazane abakhulelwe kuphela.
UDhlomo uthe bazodedela angu-274 bese bededela amanye ekupheleni kwale nyanga.
Ukukhululwa kwala ma- ambulensi kulandela imibiko yabezindaba eveze ukuthi la ma-ambulensi asechithe iminyaka emibili engasebenzi kusukela athengwa kusalungiselelwa iNdebe yoMhlaba ngo-2010.
Kuhlale kunesikhalo emphakathini ngokuthi balinda isikhathi eside i-ambulensi baze baziqashele izimoto zibayise ezibhedlela.
Uyiphikile le mibiko wathi abehleli ngoba engakaphendulwa ama-ambulensi angasebenza.
“Lezi zimoto sizithenga zingenalutho bese kuthathwa esinye isikhathi zishintshwa zenziwa ama-ambulensi. Kulokhu kuthathe isikhathi eside kakhulu ukuthi zishintshwe, manje sezikulungele ukusebenza,” kusho uDhlomo.
Services


text:
MDU NCALANE
Ebika eseGallagher Estate
INGQUNGQUTHELA yesine kazwelonke yemigomo yeqembu elibusayo ibhabhadise ngo-elethu umgomo ongundabamlonyeni weSecond Transition kodwa yawushintsha igama yathi yiSecond Phase of the Transition.
Kusukela ngoLwesibili ntambama amakhomishini angu-11 abedingida lesi siphakamiso esiqukethwe kumqulu obizwa ngeStrategy and Tactics kuze kube yizolo ntambama lapho amalungu wonke evumelanele ngazwi linye ukuthi ayahambisana nokuqukethwe yilesi siphakamiso kodwa aphikisane nendlela esiqanjwe ngayo kuphela.
Ethulela abezindaba izolo kusihlwa uDkt Jeff Radebe, ngemiphumela yezingxoxo, uthe izithunywa azizange ziphikisane ngokuqukethwe yilesi siphakamiso futhi zikwemukele ukuthi le minyaka engu-18 yombuso wentando yabantu ibimayelana nokugxilisa izingxabo zale nqubo.
“Izithunywa zikwemukele ukuthi kusenezinselelo ezashiywa yinqubo yobandlululo futhi kusekuningi ukungalingani komphakathi, okwezomnotho, ububha busadlangile, ukwentuleka kwamathuba emisebenzi. Ngakho-ke kudingeka imigomo ezokwenza sisukumele phezulu ngokushesha. Obekudingidwa wukuthi lo mgomo ulungiswe indlela oqanjwe ngayo ungabi yiSecond Transition kodwa ubizwe ngeSecond Phase of Transition, nokuchaza ukuthi amalungu akaphikisani kodwa athi akuthiwe yisigaba sesibili sokuqhubeka nalapho sathatha khona kusukela ngo-1994,”kusho uRadebe.
URadebe uthi wonke amakhomishana angu-11 athi lo mqulu yiwona ozoba wumkhombandlela kule minyaka engamashumi amabili kumbe amathathu ezayo.
“Emuva kwale ngqungquthela neyaseMangaung, sizobe sesidweba umqulu wezethembiso zokhetho lwango-2014, sakhe izinhlelo zokwenza lama qhinga asebenze. Abatshalwe kuhulumeni bakhe izinhlelo ezizokwenziwa wuhulumeni kaKhongolose ukuze impilo yabantu iguquke ngokushesha ukuze uma sesibuyekela eminyakeni engamashumi amabili ezayo sizishaye isifuba ngalo mgomo,” kusho uRadebe.
Uthe izinto ezihamba phambili kulo mgomo wukuguqulwa ngokushesha kwesimo somnotho, wukuguqula kobunikazi bomnotho okuthiwa busezandleni zabamhlophe, ukwakha umnotho okuzokwabelwana ngawo wonke umuntu nomnotho ozovumela abantu besifazane ukuba kube ngowabo nabo.
Omunye wabaholi abebeseqhulwini bokubhala nokudidiyela lo mqulu nguMnuz Tony Yengeni, ukhwele wadilika kulabo abebethi lo mgomo uhambisana nehlandla lesibili lokubusa kukaMengameli kaKhongolose, uMnuz Jacob Zuma.
“Kuwukweyisa nje ukumatanisa lesi siphakamiso nehlandla lesibili likaZuma. Lo mqulu awuhlangene nakancane nokukhethwa kwanoma yimuphi umholi futhi awuhlangene nakancane nezindaba zaseMangaung. UZuma akahlangene nakancane nokudidiyelwa kwawo kodwa wumqondo kaKhongolose, wumbono onzulu wombutho ozobe usuthathwa udidiyelwa kahle, uyiswe emagatsheni ombutho aphawule ngawo ngaphambi kokuba uyophasiswa yingqungquthela kazwelonke ngoDisemba,” kusho uYengeni.
Kulindeleke ukuba namuhla wonke amakhomishini abike engqungqutheleni bese iyavalwa nguMengameli Zuma.
Services


text:
WASHINGTON DC—
Uzulu sekhuthaze uhulumende ukuthi aqalise ukukhulumisana lenhlanganiso ezizimeleyo ezipha uncedo kudingwe ukudla okuzakwabelwa abantu ngoba ilizwe libhekane lendlala enkulu.
Lanxa ukulima kuvame ukuqala ekupheleni kukaMfumfu, sokunguMpalakazi inengi lilokhu lingakangeni emasimini ngoba izulu lokhe likangani okokuthi bangaqalisa ukulima.
Kwezinye indawo zeMaNdebeleni, izifuyo lazo zibikwa seziqalisile ukubanjelwa edakeni lapho zinatha amadamu ngoba sengaselamanzi.
Imifanekiso esiyithunyelwe ngesinye isakhamuzi seBambadzi ePlumtree, iveza inkomo zibanjelwe edakeni edamu elikhulu leMabhongane.
Enye yalimfanekiso itshengisa izakhamizi zizama ukuvusa indlovu ecubileyo. Edamu leGariya eTsholotsho umumo lawo ubikwa umubi kakhulu.
Lanxa uhulumende elohlelo lokuthengisela uzulu ukudla kwenkomo ngemali ephansi, inengi emamphandleni ePlumtree lithi alikufinyeleli ngoba kuthengiselwa eziphaleni zeGMB ezisemadolobheni.
Isakhamuzi seBambadzi, uMnu Difa Dube, onguye osithumele imfanekiso yeMabhongane uthe umumo mubi kakhulu kulindawo.
Ingxoxo LoMnu Difa Dube
Amazwi kaDube agcizelelwe ngummeli weInsiza South edale lephalamende uMnu Siyabonga Malandu Ncube laye othi umumo mubi kakhulu esigabeni sakhe.
Ingxoxo LoMnu Siyabonga Malandu Ncube


text:
SIZWE BLOSE
KUZOKUBE kutshelwana ezikabhoqo kuchungechunge lwezigqugquthela ezihlelwe nguZanele Mbokazi weMirror Public Relations ophinde aphathe uhlelo lwezingxoxo olubizwa ngeKhwezela/ Rekindle ngeSonto, ku-SABC 1.
UZanele uthe kulezi zingqungquthela kuzobe kuhlangene abantu besifazane bevulelana izifuba baphinde banikane nezeluleko.
“Lezi zingqungquthela zibizwa nge-Woman to Woman, into esiyiqaphelile ngukuthi uma abantu befakaza (emabandleni) kugcina kuvela ukuthi izinto abazishoyo kukhona labo abazazi kangcono noma asebeke badlula kuzona babe sebeluleka labo abasuke besabhekene nazo,” kusho uZanele.
Unxuse labo abazohambela lezi zingqungquthela ukuthi beze nomoya okhululekile bangasabi ukukhipha yonke into ngoba kwalokho kukodwa kuyaphilisa.
Uthe nabo uma befika kulezi zingqungquthela kabazenzi ongcwelengcwele, bafika bakhulume ngezinto ezingezinhle asebedlule kuzona ngoba bayazi ukuthi bazozithola izeluleko njengoba nabo bezikhipha kulokho abakwazi kangcono.
UZanele uthe eQuatas, eNewcastle, bakhona ngoJulayi 28, basuke lapho balibhekise eSwaziland ngo-Agasti 3, kuzothi ngosuku lwabesifazane kuleli okungu-Agasti 9 babe seThekwini. Lolu chungechunge luzoze luphele eGoli, eSoweto, ngoSepthemba 1.
Uphethe ngokuthi yize ematasatasa kodwa uyasenza isiqiniseko sokuthi ngeSonto abe sesontweni lomyeni wakhe eThekwini nathe likhula ngesivinini.
Services


text:
UNOBHALA-Jikelele we-ANC usehlabe ikhwelo kuzo zonke izakhamizi zakuleli ukuthi zingenele imibuthano yokumashela isikhungo okugcinwe kuso umdwebo oveza ubuntu bukaMengameli Jacob Zuma obala.
UMnuz Gwede Mantashe ukusho lokhu izolo ngaphandle kweNkantolo eNkulu yaseGoli lapho obekuqhubeka khona ukulalelwa kwesicelo se-ANC sokuthi lo mdwebo ususwe.
“Asibuvikele ubu-Afrika siqikelele ukuthi isiko lethu alibukelwa phansi,” kusho uMantashe obememeza phambi kwezinkumbi zabalandeli be-ANC.
Uthe lesi sithombe sikhombisa ukungalihloniphi ngisho iHhovisi likaMengameli uqobo.
Khonamanjalo, kusasa kuhlelwe ukhukhulelangoqo wemashi eThekwini egqugquzelwa ngabeSouth African Traditional Music Achievement (Satma) Awards ngenhloso yokuzwakalisa ukungenami ngalomdwebo.
Services


text:
ISundowns iyakudinga ukuhlonishwa - Larsen
2012-11-19 07:56
Johannesburg - Umqeqeshi weBloemfontein Celtic, uClinton Larsen uthi bazoyihlonipha iMamelodi Sundowns uma sebebhekene nayo kowamanqamu eTelkom KnockOut ngoDisemba 1, kubika iKickOff.com.
ICeltic idlulele kowamanqamu ngokushaya iFree State Stars ngo 3-2 emdlalweni obuseCharles Mopeli Stadium ngeSonto.
Kanti iSundowns yona yashaya iSuperSport United ngo 1-0 ngoMgqibelo.
ISundowns isemsileni weligi ngamaphuzu ayisithupha emdlalweni eyishumi, kodwa nakuba kunjalo uLarsen uthi amaBrazilians kuzoba nzima ukudlula kuwona.
“Ngihlale ngisho ukuthi iSundowns iyiqembu elisezingeni eliphezulu futhi lokho ikukhombisile ngokushaya iSuperSport. Babukeka beyiqembu eliphezulu kodwa thina sizogxila emdlalweni wethu ukuze siqinisekise ukuthi senza okungangamandla ethu," kusho uLarsen.
ISiwelele sashaya i-Orlando Pirates neFree State Stars ngesikhathi isazicabela indlela ebheke kowamanqamu.
ULarsen uthi okwamanje usazogxila kakhulu emidlalweni yabo elandelayo yeligi.
“Okuningi sesikuphothulile ngokudlulela kowamanqamu,” usho kanje.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
HARARE—
Ingcwethi kwezokudla okwakha umzimba, zikhuthaza uzulu weZimbabwe ukuba ehlukane lomkhuba wokudla ukudla okungangalungelanga umzimba okungamngenisa engozini yokuhlaselwa yimikhuhlane engathelelanwayo efana lemvukuzane leyenhliziyo.
Omama babikwa belenani eliphezulu labalemizimba emikhulu okwedlulise amalawulo emadolobheni kulasemaphandleni okufaka impilakahle yabo engozini. Lelinani liqanse kakhulu kubomama eharare.
Kuthi obaba abayisilinganiso sokuyisitshiya galolunye ekhulwini ikakhulu emadolobheni labo sebebhekane lodubo lunye lokuba lemikhaba bakhefuzele lapho beqansa izakhiwo ezelekeneyo loba ukubamba nje kancane. Lubikwa lwande kakhulu emadolobheni njalo inengi labo bengabatholakala eHarare.
Ingcwethi eziphathisa kwezokudla ziveza ukuba imikhuhlane engathelelanwayo le okufana lemvukuzane laboHigh Blood Pressure isiyiyona esithatha impefumulo yabanengi ukwedlula abathathwa yingculaza.
Kubika intathelizindaba yeStudio 7 uMavis Gama ese Harare.
Udaba lukaMavis Gama lwengozi yokudla okungakhi umzimba


text:
BAWINILE NGCOBO
KUBOSHWE usomabhizinisi wodumo lweMax’s Lifestyle, eMlazi izolo emuva kokuthi inkantolo ikhiphe incwadi egunyaza ukuboshwa kwakhe ngecala lesondlo sengane.
UMax Mqadi wodumo lwendawo evakashelwa ngosaziwayo nomntakabani kuthiwa uboshwe izolo ngemuva kokuthi amaphoyisa ethole incwadi egunyaza ukuthi aboshwe.
Okhulumela amaphoyisa esifundazweni, uCaptain Thulani Zwane, uqinisekisile ukuthi amaphoyisa athunyelelwe incwadi yiNkantolo egunyaza ukuboshwa kukaMax, abe esembopha.
UZwane uthe uMax kulindeleke ukuthi avele eNkantolo namuhla kodwa Isolezwe lihabule ukuthi ulungiselwe ngokushesha umshushisi wakwazi ukufaka isicelo esisheshayo sebheyili wabe esekhishwa khona izolo.
Ngokuthola kweSolezwe uMax uboshwa nje ngoba ube nenkinga ngohlelo lokuthi akhokhele isondlo enye yezingane zakhe okuthiwa ihlala eMlazi kwa-G.
Kuthiwa le ngane ayisenaye umama kodwa ibisihlala nogogo wayo.
UMax, oshade noMpho, uboshwa nje ubenze isiphihli somcimbi endaweni yakhe muva nje emuva komjaho weVodacom Durban July obusekuqaleni kwale nyanga, ithikithi lokungena kuwo ebelibiza kusuka ku-R150 liya ku-R800.
Lo mcimbi ubuhanjelwe wosaziwayo abebephuma emikhakheni eyehlukene futhi kunandisa kuwo izilomo zabaculi.
Indawo kaMax isingenye ehamba phambili kwezokungcebeleka kulesi sifundazwe njengoba osaziwayo nosomabhizinisi abaningi abaqhamuka kwezinye izifundazwe bezithokozisa kuyo uma behambele lesi sifundazwe.
Services


text:
IPHINI likaMengameli we-ANC elisanda kuqokwa uMnuz Cyril Ramaphosa (osesithombeni) uthi ulucubungulisise kahle udaba lwamabhizinisi akhe ukuze agweme ukushayisana phakathi komsebenzi wakhe omusha kwi ANC nowamabhizinisi. URamaphosa uthi amabhizinisi angeke amphazamise nakancane kwizinselelo zakhe ezintsha.
“Emuva komphumela wokhetho wokuqokwa kwami kulesi sikhundla engqungqutheleni ye-ANC ka 53 eMangaung, ngibe sengiqala ukucubungula umsebenzi wami wamabhizinisi,” kusho uRamaphosa esitatimendeni.
Uthi lokho bekubalulekile ukuze kungabi khona ukushayisana, futhi enze nesiqiniseko sokuthi uwenza kahle umsebenzi aqokelwe kuwo. Uveze ukuthi uyaxhumana ne-ANC ngamanye amabhizinisi akhe nomsebenzi wonke wamabhizinisi.
“Okwamanje ngixhumana nabo bonke abathintekayo ngokubheka ukuthi imuphi umthelela ongaba khona ngesikhundla sami esisha, lokhu kuhlanganisa ukubheka izikhundla engikuzo njengamanje, umsebenzi enginawo kanye nengisamele ngiwenze. Konke lokhu kuzokwenza ukuthi kube nohlelo lokususa konke okungaba ukushayisana kwamabhizinisi nesikhathi esisha kwi ANC,” kuchaza uRamaphosa.
Uthe ezinye izitatimende uzozikhipha ngokuqhubeka kwesikhathi. URamaphosa wasula ezikhundleni zepolitiki ngo 1997, wangena kwezamabhizinisi waqala inkampani iShanduka Holdings. Uphinde abe nguSihlalo weBidvest Group Limited ne MTN, uphinde abe namasheya ezitolo ezidayisa ama-burger athandwayo akwa- McDonald’s. Ezinye izikhundla anazo ezokuba nguMqondisi wakwa Macsteel Holdings, Alexander Forbes, Standard Bank nakwa-SAB Miller.
Services


text:
CELANI SIKHAKHANE
ISILO samabandla sesikubeke kwacaca ukuthi sifuna kube nomkhuleko ozogxila ekutheni kuthandazelwe izinkinga ezifana nokwanda kokudlwengulwa kwezalukazi nokuthandana kwabantu bobulili obufanayo ngoba uMvelingqangi kuyaziwa ukuthi izinto angahambisani nazo lezi.
Lokhu sikusho ngesikhathi sihlangene nabantwana baseNdlunkulu kaZulu emhlanganweni obusesigodlweni esikwaNongoma eNyokeni lapho bekuzobhungwa ngamasu okuzama ukushweleza ngezigameko ezimise kabi elakuleli nezihlupha umphakathi.
Kulo mhlangano kulapho iNdlunkulu ivumelane neSilo ngokuthi kuyomele kube nomthandazo omkhulu oyoqala mhlaka 25 kuya ku 28 Disemba ukuze kugezwe isizwe sonkana ngezinkinga ezisikhungethe.
Phakathi kwezinye izinto ebesikhala ngazo kubalwa udlame lwezepolitiki, olwamatekisi, ukuhushulwa kwezisu nezingane ezilahlwa ziphila, nalabo ababayizisulu zodlame lwakudala.
“Angeke ngikhulume ngokunye ngoba kothiwa sengithe ngoba ngiyayazi into uNkulunkulu angayifuni kodwa nabo laba abathandana nobulili obufanayo siyabakhalela ngoba kungcolile abakwenza phambi kukaNkulunkulu akwemukeleki.
“Njengenkosi yenu ngalolo suku ngiyosho ukuthi ngalo msebenzi ngithi kunina maZulu enaphakwa eNdlunkulu niyovikela isihlalo sobukhosi benu buyelani emakhaya niphumule ngokuthula nibe izingelosi ezinhle. Nalaba abasala odlameni lwezepolitiki nalaba bamatekisi ikakhulukazi lapha kwaNongoma ngiyosho ngithi yekani naningaphakiwe iNdlunkulu buyelani emakhaya imindeni iyanidinga udlame luphelile siyalugqiba kwaZulu, akuhambe konke okubi nomnikazi wakho uSathane.
“Nakulabo abasalola imikhonto ngiyothi ayihlale phansi ibambe umthetho ngoba sesidlulile leso sikhathi. Nakulabo abaklinywa onina besebancane, babafaka emigqonyeni ngiyosho ukuthi abalale ngokuthula. Nakulaba ababhizi nokudlwengula izalukazi nezingane ngiyosho ukuthi ngiyabashwelezela abayeke lento abayenzayo,” kusho uHlanga lomhlabathi.
Le nkulumo yeSilo inanelwe ngenkulu inhlokomo abantwana baseNdlunkulu abebephuma ezindlini ezahlukene ezibalelwa ku-21.
Phakathi kwabo bekukhona abaseHabeni, abakwaZulu, Manyanyeni, abaseGazini, abasoNkweni nabakwezinye izindlu zaseNdlunkulu.
Ngesikhathi sichaza iSilo sithe siyakholwa ukuthi uma kungenziwa lo mcimbi kuzoba khona umehluko odlameni nasezinkingeni ezikhungethe abantu baKwaZulu-Natal.
Sithe umkhosi waso wokweShwama ozoba kulo nyaka sifuna uhluke kakhulu ngoba ngaphambi kwawo kuyoqala uchungechunge lwemikhuleko yokugezwa kwendlunkulu iqunga nesizwe sonkana.
Services


text:
Bahlengwe kwi-tsunami abakuleli
2012-04-11 16:38
Cape Town - Abantu baseNingizimu Afrika bangu-27 bahlengwe emagqumeni aseThailand edolobheni lasePatong, bebalekela isishingishane samagagasi olwandle ahlasele indawo ngoLwesithathu.
Ukuhlasela kwesishingishane kuholele ekutheni kube nokwesabela ukuthi kungase kuhlasele i-tsunami.
Abantu abahlengiwe bahlanganisa umsakazi uClarence Ford nosazaiwayo u-Alistair Izobell.
U-Izobell utshele abezindaba zeNews24 wathi bebesesikebheni esiqhingini ngesikhathi kuhlasela isishingishane.
“Amaphaphu aphansi kithi sonke. Bonke abantu bazamile ukuselekelela,” kusho u-Izobell.
Bonke abahlali abasePatong, basusiwe kulendawo kuze kuba kuqondakala kahle nge-tsunami.
– "Like" ikhasi lethu ku-Facebook uze ukwazi ukujoyina inkulumo ngolimi
lwakho.
– Landela IzindabaNews24 kuTwitter (@IzindabaNews24).
- News 24


text:
Ezinye izindaba...
Ningizimu Afrika...
Owesifazane, 51, owaduka esigodini ahlala kuso eMukumbani, ngaseThohoyandou, eLimpopo, kulandela ukusolwa ngokuthakatha, utholakale endaweni esezintabeni.
Ligwetshwe iminyaka engu-8 litholoza endlini emnyama iphoyisa elashushumbisela izidakamizwa isiboshwa esasilinde ukuthetha icala eNkantolo yeMantshi yaseSwellendam.
Amalungu e-EFF ashaye iculo abalingoMengameli Jacob Zuma kanye nemali eyasetshenziswa kulungiswa umuzi wakhe oseNkandla, lokhu kwenzeke belinde umholi wabo uJulius Malema.


text:
Babhikishele ukugqoza kwentuthuko eBhambayi
2012-11-13 08:15
Durban - Isixuku sezakhamuzi ezibalelwa ku-300 zigcwale izitaladi zifuna ukwakhelwa izindlu zomxhaso eBhambayi, eNanda, enyakatho neTheku, kusho amaphoyisa eKwaZulu-Natal ngoLwesibili.
Okhulumela amaphoyisa uColonel Vincent Mdunge uthe ababhikishi bavale umgwaqo ngamathayi avuthayo bashisa nerobhothi.
Ngemuva kokuthi kushaywe ezinye izimoto ngamatshe kudingeke ukuthi ziyalelwe ukuba zisebenzise umgwaqo omkhulu waseNanda.
Lo mbhikihso uqale ngabo-05:00 kanti akukaboshwa muntu.
IBhambayi indawo eyimijondolo engenayo intuthuko eyakhelene nePhoenix.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
CELANI SIKHAKHANE
UBUHOLI boMkhandlu kaMasipala waseMbabazane KwaZulu-Natal bubhalele uMvikeli woMphakathi, u-Advocate Thuli Madonsela, incwadi ukuze aphenye uNgqongqoshe wezokuBusa nokuBambisana esifundazweni uNksz Nomusa Dube ngokuthi akukho yini ukugxambukela kwezombusazwe ngezinqumo zakhe.
Lo masipala usola uNksz Dube ngokuthi izinqumo zakhe zibukeka ziqhutshwa yizinjongo zezepolitiki ukuze alwisane nokukhishwa kweMeya ye-ANC eMbabazane.
Ekuqaleni kwaleli sonto i-ANC imemezele ukuthi ifuna uMnyango kaNksz Dube uwuphuce amandla lo masipala ngoba uhluleke wancama ukufeza izidingo zomphakathi kunalokho kubangwa izikhundla zobuMeya.
Ngonyaka odlule i-NFP ivote ne-DA ne-IFP nokuholele ekutheni kukhishwe iMeya ye-ANC uNkk Phindile Strydom noSomlomo uMnuz Mondli Mkhize.
Kulo mgqigqo kungene ezintanjeni i-NFP ngeMeya yayo uMnuz Mbuzeni Mkhize okunguyena okhona njengamanje.
Inkantolo ikuchithile ukukhishwa kwe-ANC kodwa ubuholi obukhona bafaka isicelo sokuphikisana nesinqumo.
Kumanje usuku lokubuyela enkantolo alukaziwa kodwa iMeya esaqhubeka ezintanjeni kusengeye-NFP.
UMnuz MKhize oyiMeya uthe abeneme neze ngoNgqongqoshe uDube ngenxa yokuthi bambona esebenzisa uhulumeni noMnyango awuholayo ukulwa izimpi zezepolitiki.
“Incwadi siyithumele ngoLwesihlanu lwangesonto eledlule kuMvikeli woMphakathi, u-Adv Madonsela, ngoba sibona ukuthi lapha kudlalwa ngathi. UNksz Dube usebenzisa amandla akhe budedengu ngakho sifuna uMvikeli aphenye. Kumanje basibizele emhlanganweni bewuMnyango okuyinto esingayazi ngoba umhlangano ubizwa nguSomlomo kamasipala,” kusho uMkhize.
Uthe uyasola ukuthi lo mhlangano sekuyiwo abazokhishwa kuwo kubuyiselwe abaholi be-ANC.
Eqhuba uthe njengomasipala abayazi le nto yokuthi basezinkingeni ngaphandle kokuthi kube nezinguquko ebuholini wathi ngisho umcwaningi mabhuku uyincomile indlela abasingethe ngayo imali futhi nentuthuko iyaya kubantu uma kuqhathaniswa nangaphambilini.
UNobhala we-ANC KwaZulu-Natal, uMnuz Sihle Zikalala, ekuqaleni kwesonto uthe lo masipala bafuna ubengaphansi kukahulumeni wesifundazwe ngoba izinto azihambi kahle wathi lokhu bebezokwenza ngisho noma ngabe ubuphethwe yibo.
Uthe naseMsunduzi bawumema uhulumeni wesifundazwe ukuthi ungenelele ekubeni kwakuphethe bona ngakho akukho okuhlukile kulokhu abafuna kwenzeke eMbabazane.
UNksz Dube yena wathi zonke izinqumo ebezithathwa kulo masipala kusuka ngoJuni wangonyaka odlule bezingekho emthethweni.
Okhulumela uMnyango kaNksz Dube, uMnuz Lennox Mabaso, uthe ngeke bakwazi ukuphawula ngalolu daba kodwa konke kuzokhulunywa emhlanganweni wanamuhla osemahhovisi kamasipala eMbabazane.
Services


text:
From Community Memory
Kwasukasukela!
Cosu!
Emandulo lapho wawusancinza itshe likhale igazi, kwakukhona inkosi ethize, lenkosi yayizithanda izinganekwane kakhulu. Yayicela abantu besizwe sayo ukuba bayixoxele izinganekwane. Abantu babejwayele ukuyixoxela izinganekwane ezimfushane ezaziyishiya inganelisekile. Kuthe ngelinye ilanga yabiza amabutho ayo yathi kuwona ifuna umuntu ozoyixoxela inganekwane ende, lowo oyokwenza njalo izomuganisela ngendodakazi yayo bese imxoshise nangezinkomo.
Bonke bazimisela ngokuyixoxa inganekwane ngoba befuna indodakazi yenkosi, yabe iyinhle ngempela kwabe kunguphuma langa sikothe. Waqala-ke owokuqala waxoxa kodwa wehluleka ukuxoxa inganekwane ende, balandela nabanye kodwa nabo behluleka. Yathi seyilahle ithemba inkosi kwavela umfana owayenganakekile abantu bengamshayi mkhuba bemthatha noma ikanjani wathi uzoyixoxa inganekwane ende. Yavuma inkosi, wayiqala-ke umfana inganekwane yakhe.
Esizweni esithize kwakukhona inkosi, lenkosi yayijwayele ukuphuma namabutho ayo iyolwa, yayingakaze ihlulwe. Yaqhubeka yaze yafika kwesinye isizwe, lesosizwe sathi uma sizwa ukuthi sizohlaselwa, inkosi yaso yabiza amabutho aso ukuba avune ummbila namabele siwafake enqolobaneni. Nempela amabutho enza njengoba isho inkosi athi eseqedile kwangena iqhwagi enqolobaneni lathath’uhlamvu lwaphuma, laphinde langena lathath’uhlamvu laphuma umfana wayelokhu ephindaphindile inkosi yaze yazumeka.
Kwathi ngesikhathi iphaphama umfana wayesalokhu ephindaphinda into eyodwa. Yabona inkosi ukuthi yinde kakhulu lenganekwane uyophela nini umbila enqolobaneni yathi umfana akayeke. Yabe seyimunika izinto ebimuthembise zona, indodakazi yayo kanye nezinkomo.
Cosu yaphela!
English Summary
This fairytale is about a chief who liked stories, so he used to call his people to sit with him and tell him stories. Everyday people used to tell him short stories and he was happy but as time went on he became unsatisfied about their stories. He complained that they are short and he wanted them to tell him long stories. He promised that a person who will tell a long story, he will give him, his daughter and cows. People were so keen and they all wanted to tell him a story because they knew the chief’s daughter was beautiful and the chief had a lot of cows.
They all came to tell the story but it was not long enough and there was one boy who came out and he said he will tell the long story. The chief gave him a chance and everybody listened. The boy told him a story until he fell asleep because the boy repeated the same thing. When the chief woke up the boy was still saying the same thing. The chief didn’t let him finish he just said his story is very long and he was satisfied. He gave him the things he promised to give a person who told him a long story. The boy was very happy.


text:
Ezinye izindaba...
Ningizimu Afrika...
Izisebenzi zase-University of Pretoria, amaphoyisa kanye nabezimo eziphuthumayo bagcwele endaweni yesehlakalo ngemuva kwesigameko okusolakala ukuthi ngezokuzibulala.
I-SA Democratic Teachers' Union (Sadtu) ithi uMvikeli woMphakathi uThuli Madonsela kumele ayeke ukusebenzisa ihhovisi lakhe uma ehlasela i-ANC.
Kushone abangu-11 okuhlanganisa nezingane ezintathu engozini enyantisa igazi eyenzeke emgwaqweni onguthelawayeka u-N1 eMokgopong eLimpopo, kusho umbiko.


text:
Umlimi wakuleli ulinde isinqumo eZim
2012-12-18 10:10
Johannesburg - Umlimi wakuleli osekhulile nosebe ngumlimi cishe iminyaka engu-50 eZimbabwe ulindele isinqumo ngoLwesihlanu sokuthi ngabe uyaxoshwa na emhlabeni wakhe, kubika iphephandaba iBeeld ngoLwesibili.
UPiet Henning, nosebe ngumnikazi womhlaba oseChiredzi kusukela ngo-1965, uzovela enkantolo ngoLwesihlanu ngamacala okusebenzisa umhlaba kahulumeni.
Uthi lo "mhlaba kahulumeni" wasala ngesikhathi kushaqwa amasimu akhe omoba ngo-2003.
UHenning, nosebenzisana nendodana yakhe uGreig, wayenamapulazi amathathu ngaphambilini, kodwa amabili acekelwa phansi ngo-2009.
Uhulumeni kaMengameli Robert Mugabe usuzame iminyaka engu-12 ukukhipha abalimi abamhlophe abenza inzuzo kuleliya lizwe.
Sebengu-221 abasasele ebalimini abangu-5 000 ababekhona.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
owayengumengameli wophiko lwentsha lwe-ANC owaxoshwa, uMnuz Julius Malema, ufuna kube nemibhikisho kuzo zonke izimayini ezweni kuze kube ubuholi beNational Union of Mineworkers (NUM) buyehla esikhundleni.
“Kumele kube nesiteleka sikazwelonke kuzo zonke izimayini kuze kugcine ngokuthi kusule uMnuz Frans Baleni nobuholi beNUM ezikhundleni,” kusho uMalema ekhuluma enkundleni yezemidlalo ebigcwele iphuphuma emayini yegolide, iGold Fields KDC West, ngaseCarletonville, okuyilapho abavukuzi abangu-15 000 abatelekile bebebuthene khona izolo.
UMalema uqhube wathi: “Inkinga ayikho kuNUM kodwa isebuholini bayo obamukela imali kubelungu.”
UMalema uthe iholo lika-R12 500 elifunwa ngabasebenzi liyadingeka.
Uthe uBaleni, onguNobhala-jikelele we-NUM, uzifunda emaphepheni izikhalo zabasebenzi.
“Aninabo abaholi kodwa yinina abaholi. Kuyasigqugquzela lokhu enikwenzayo,” kusho uMalema ebhekise kubavukuzi.
Uthe: “Ukwenza izimayini zingalawuleki akusho udlame kodwa kusho ukubeka phansi amathuluzi.”
UMalema ugqugquzele abasebenzi abatelekile ukuba bangalilahli ithemba ngoba kungumzabalazo lokhu abakwenzayo.
Services


text:
MLUNGISI GUMEDE
BASHAYA amakhala osomatekisi KwaZulu-Natal ngokubuyiswa emsebenzini komphathi wamaphoyisa kaMasipala waseThekwini uMnuz Eugene Nzama, obemisiwe izinyanga ezintathu kusaqhubeka uphenyo mayelana nokusebenza kwakhe.
UNzama, osomatekisi abakhala ngokuthi uphethe ngesandla sensimbi, kulindeleke ukuthi aqale ukusebenza namhlanje kulandela ukuguqulwa kwesinqumo sokumiswa kwakhe.
Lesi sikhulu samiswa ngemuva kwezikhalo eziningi ngokusebenza kwaso ikakhulukazi zosomatekisi abebekhala ngokuthi nguyena okhipha imiyalelo yokuthi “balandelwe” emigwaqeni edolobheni laseThekwini.
UNzama wadlulisela udaba lokumiswa kwakhe kummeli wakhe, ekhala ngokuthi ayizange ilandelwe imigomo ngenkathi emiswa.
Ubuyiselwe emsebenzini lungakangeni ngisho enkantolo udaba lwakhe.
UNobhala weKwaZulu-Natal Transport Alliance, uMnuz Bafana Mhlongo, uthe kabeneme ngokubuya kukaNzama emsebenzini.
“Lolu daba sizolidingida emhlanganweni wethu wangoLwesibili sithole nokuthi ubuyiselwe emsebenzini ngayiphi imibandela,” usho kanje.
UMhlongo uthe ingase iqale phansi inkinga phakathi kwabo namaphoyisa kamasipala njengoba sekubuye lesi sikhulu.
UNzama uyinkukhu nempaka nosomatekisi abamsola ngokuba yishoshozela lo mkhankaso wokubabopha.
Isiphakamiso sokuthi amiswe uNzama besiphambili ezikhalweni zosomatekisi abathi ncinci kaMjoli ngesikhathi izikhulu zikaMasipala zithatha isinqumo sokummisa.
Ngaphambi kokuthi simiswe lesi sikhulu kube nenqwaba yemibhikisho yosomatekisi ebinodlame eshiye inqwaba yabantu belimele, kwaphazamiseka nezokuthutha.
Ukushuba kwempi phakathi kwamaphoyisa kaMasipala nosomatekisi igqame ngokusobala ngesikhathi enikeza usomatekisi waseMlazi amathikithi amathathu ngesikhathi esisodwa, okukhona phakathi kwawo nelika-R700 lokukhuluma nocingo ehleli etekisini emile.
Imizamo yokuthola uNzama nommeli wakhe, uMnuz Zane Haneef, ayizange iphumelele izolo, izingcingo zabo bezikhala zingabanjwa.
Services


text:
WASHINGTON DC—
EleGermany lithi lilakho ukungaphatheki emhlanganweni weUnited Nations Tourism Conference ngoNcwabakazi nxa uhulumende engekela ukususa abasekeli beZanu PF epulazini leSave Valley Conservancy.
Ipulazi leli ngelezizalwane zeGermany njalo livame ukwethekelelwa ngabantu abavela emazweni atshiyeneyo abayabe belanda ukuzebona inyamazana zendle ezigcinwe kulo.
Ummeli weGermany eZimbabwe uMnu Hans-Gunter Gnodtke utshele intathelizindaba ngoLwesithathu eHarare ukuthi ilizwe lakhe lifuna iziphathamandla zeZanu PF ezingene kulelipulazi zisuswe.
Udaba Lusethulwa NguMavis Gama
Lokhu kulandela imbiko ethulwe nguhulumende ngeviki edluleyo yokuthi semise uhlelo lokuthathwa kwamapulazi aphansi kwezivumelwano zamaBilateral Investment Promotion and Protection Agreement (BIPPA).
Uthe wenza lokhu ngokuhlonipha izivumelwano azilobelana lamanye amazwe ezivimba ukuthunjwa kwempahla yezizalwane zamazwe atshiyeneyo kungelambadalo.
ISave Valley Conservancy layo iphansi kwesivumelwano seBIPPA. Abanikazi bepulazi leli yizizalwane zeGermany labantu abamnyama beZimbabwe abathile.
Inyamazana ezitholakala kulelipulazi zigoqela indlulamiti, amadube, indlovu lezinye ezitshiyeneyo.
Ingcwethi kwezombusazwe uMnu Nkululeko Sibanda uthi uhulumende kumele esuse amalunga eZanu PF kulelipulazi.
Ingxoxo LoMnu Nkululeko Sibanda


text:
Bancamela uMotlanthe kunoZuma - Ucwaningo
2012-08-20 14:02
Johannesburg - Intsha yaseNingizmu Afrika incamela iPhini likaMengameli wezwe uKgalema Motlanthe kunoMengameli uJacob Zuma ukuthi abe ngumengameli wezwe, kusho inhlolovo ededelwe ngoMsombuluko.
"Phakathi kwabo bobabili laba baholi, uKgalema Motlanthe uzihambela yedwa," kusho uButch Rice wenkampani eyenza ucwaningo iPondering Panda.
Ebantwini abangu-4 637 ekukhulunywe nabo abaseminyakeni ephakathi kuka-18 no-34 ubudala, u-23% kuphela othe ungathanda uZuma aqhubeke nokuba ngumengameli ngemuva kokhetho luka-2014.
U-36% uthe uncamela uMotlanthe.
"Kusobala ukuthi abantu abasha sebephelelwe yithemba kumengameli uZuma. Uma engase aqhubeke nokuba ngumengameli, angazikhipha aziqede kubantu abasha,” kusho uRice.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
FANELESIBONGE BENGU
IHLEHLISELWE usuku olungaziwa ikhonsathi yomculo obekulindeleke ukuthi kunandise kuyo izihlabani zaphesheya kwezilwandle ebizoba senkundleni yezemidlalo iNelson Mandela Bay ngoMgqibelo.
Le khonsathi bekulindeleke ukuthi kucule kuyo isihlabani saphesheya kwezilwandle esidume ngokubhala izingoma zabaculi abafana noRihanna, uNe-Yo, umculi owake waqopha i-video yakhe eThekwini yengoma ayenza noBobby Valentino ethi Pimpin’ All Over The World, uLudacris, uShaggy nomculi waseJamaica uProtoje.
Ngaphandle kwala baculi baphesheya bekuzobe kukhona nabakuleli okukhona kubo iMi Casa, Shoelace Rockazsoul, Bucie, Eltonnick and Naak MusiQ nabase- Eastern Cape uDJ Mtira, Kasta, Baba D, Cute, Spectrum noMaster Jam.
Isikhulu esiphezulu seZeranza.299 (PTY) LTD, u-Andrea Wessels, uthe le khonsathi, iMbay Megafest, isazoba ngayo inyanga yentsha kaJuni kodwa usuku oluqondile abangalwazi ukuthi yiluphi.
“Imali yabaculi baphesheya kwezilwandle ibikhokhwe yonke kwi-akhawunti ebizobahlukanisela yona ngemuva kokucula “njengesivumelwano esiyimpoqo”,” kusho uWessels othe laba baculi basazimisele ngokucula kuleli.
UWessels uthe bayaxolisa kubantu abese bethenge amathikithi babuye benza namalungiselelo okuhamba besuka kuzo zonke izinkalo ezweni.
“Ukuhlehlisa lo mcimbi bekuyisinqumo esiphusile uma ubheka isimo esibhekene naso kanti siyathemba ukuthi abathandi balaba culi bazosamukela lesi sinqumo nesixoliso sethu. Kwasebethenge amathikithi bazowesebenzisa ukungena ekhonsathini esizokhipha usuku lwayo maduze.
Labo abafuna ukubuyiselwa imali yabo bengaya eComputicket,” kusho yena.
Services


text:
Uzohlolwa ingqondo uKotze
2012-05-11 16:37
Modimolle - Ungqondongqondo ecaleni lokudlwengulwa nokubulawa kwenkosikazi uJohan Kotze, kuzofanele ahambe ayohlolwa ngudokotela wengqondo, kunquma iMansthi eNkantolo yaseModimolle.
"Ngokomthetho wezinkantolo uKotze kumele ahanjiswe esibhedlela sabagula ngekhanda iWeskoppies Psychiatric Hospital aye kohlolwa ngodokotela," kusho iMantshi uHannes
Stoffberg.
"Kumele kuthathwe izinyathelo ngokushesha mayelana noKotze. Uzogqunywa esitokisini kuze kuba kubuya imiphumela yodokotela."
UKotze kuthiwa waphoqa abasebenzi bakwakhe engadini ukuthi badlwengule umkakhe ebakhombe ngesibhamu, waphinde wadubula wabulala indodana kankosikazi angayizali.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
KUMELE ziboshwe izinkampani ezilaxaze izincwadi obekumele zithunyelwe ezikoleni zaseLimpopo. Lokhu kushiwo uNgqongqoshe wezeMfundo eyisiSekelo uNkk Angie Motshekga izolo.
“Sibona ukuthi lesi senzo sihambisana nokucindezela, ngakho sinxusa amaphoyisa ukuba abophe labo abathintekayo,” kusho uNgqongqoshe esitatimendeni.
Uthe kunethimba eselithunyelwe eLimpopo ukuyophenya ngale nkampani ebinikwe umsebenzi wokuhambisa izincwadi. Izobekwa amacala uma kutholakala ukuthi kukhona lapho yaphambuka khona. UNgqongqoshe uthe lezi zincwadi bezingeyona ingxenye yomyalelo wenkantolo wokuba kuthunyelwe izincwadi eLimpopo ngoJuni 27. Ngeledlule izinkampani ezinikwe umsebenzi wokuthumela izincwadi eLimpopo zihlulekile ukugcina lesi sithembiso nakuba uMnyango wawuthembise ukuthi uzosilungisa lesi simo. Abafundi ezikoleni ezithile eLimpopo sekuphele izinyanga eziyisithupha bengenazo izincwadi ngoba uMnyango wehluleka wukufaka ama-oda kusenesikhathi.
UNgqongqoshe uthe ezinye ezinkampani bezinezinhloso zokwenzela phansi uMnyango wakhe.
Imibiko yangeSonto iveze ukuthi uNgqongqoshe angase abhekane nokuthi ibhantshi ligcwale umoya ngalesi senzo. Izolo amalungu eDemocratic Alliance (DA) amashele emahhosini ezemfundo eLimpopo ekhala ngokuthunyelwa kwezincwadi sekwedlule isikhathi. I-DA ithe ifuna ukuba izincwadi zika-2013 zihanjiswe ezikoleni ngaphambi kukaNovemba 30.
Services


text:
Ikati lilele eziko eZim - Ungqongqoshe
2013-01-30 07:29
Harare - Ngemuva kokukhokhela abasebenzi bakahulumeni imiholo yabo ngesonto eledlule, imali esale ebhange loMbuso eZimbabwe, ibe ngu-R1 900, kusho uNgqongqoshe wezeziMali uTendai Biti.
“Kubi impela njengoba sisele namakinati nje ebhange,” kusho uBiti etshela izintatheli, wathi ezinye zazo zinemali eningi emabhange ukudlula uMbuso.
“Izimali zikahulumeni zishayisa ngamahloni okwamanje. Siyahluleka ukufeza esizibekele kona."
Umnotho waseZimbabwe wafadalala ngeminyaka yawo-2000, ngemuva kokuthi uMengameli Robert Mugabe eqala umkhankaso wokushaqa amapulazi abantu abamhlophe, nokwadikibalisa abatshalizimali.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuzoxoshwa isikhulu seTopTV
2012-02-01 10:47
Thinus Ferreira, Channel24
Cape Town – Isikhulu seTopTV uVino Govender udliwe yizembe emuva kokuthi abatshalizimali balesi siteshi sethelevishini esikhokhelwayo befake ingcindezi yokuthi ashenxe kulandela ukuqonga komsindo wokungenami ngezinto ezidlalwa kulesi siteshi.
Lokhu kulandela ukuhluleka kokwethula ngempumelelo isiteshi esizodlala izinhlelo zocansi.
Abatshalizimali bakhathazekile ngendlela le nkampani esebenza ngayo, kusho imithombo yangaphakathi.
Ngokwemibiko yemithombo, namhlanje wusuku lokugcina lukaGovender emsebenzini, kanti uzongenelwa ngu-Eddie Mbalo, nonguSihlalo we-ODM.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- Channel24


text:
BONGIWE ZUMA
KUZE kwasa ejabulisa abalandeli bakhe uDJ Bongz wodumo lwengoma ethi Sobuy’ Sibonane otheleke emcimbini we-Battle oF The DJ’s obuhlelwe nguMnuz Sifiso Mkhize e-Chillaz Lounge, e-Parksgate ngempelasonto kwazwakala.
Lo mcimbi owaqala ngoLwesihlanu kwaze kwalamula ukusa izolo, ububanjelwe phakathi kwemizi yabantu nokuthiwa inhloso yalokhu ukuvundulula nokukhombisa amakhono endawo kanjalo nokujabulisa intsha ethanda ubumnandi kuze ingaphumeli ngaphandle ngoba ilandela bona.
UDJ Bongz wenze ezibukwayo ngesikhathi eqhulula amanoni adume ngawo kwavuka nobeselele.
Le ndawo ebigxunyekwe amatende igcwale yaphuphuma, ngisho nosomabhizinisi bendawo batheleke ngobuningi babo njengoba bekuphephile kulo mcimbi engekho ophazamisa omunye.
Ukufika kukaBongz nozakwabo u-DJ Cute kwenze sakhula ngokuphindiwe isibalo sabantu ebekade belindelwe kulo mcimbi.
Yize bekunamakhaza ashubisa umnkantsha kodwa uBongz ukwazile ukujabulisa abalandeli bakhe kwaze kwasa emnyango kwadlula nesikhathi sokuvala umcimbi.
Izakhamizi eziwuthokozele lo mcimbi zifisa uphinde ubuye njengoba nazo zithole nethuba lokuzakhela imali ngalezinsuku kwazise bekukhona noshisanyama nendawo yeziphuzo ezahlukene khona ngaphakathi.
Services


text:
INTATHELI YESOLEZWE
OMPETHA be-Absa Premiership i-Orlando Pirates bazohloba ngejezi elisha ngesizini entsha ka-2012/2013 elethulwe izolo.
Leli jezi lasekhaya nelasekuhambeni lenzelwe ukubungaza iqembu lePirates eliqophe umlando ebholeni lakuleli ngokuwola izindodo ezintathu amasizini elandelana.
AmaBhakabhaka anqobe isicoco seligi, iMTN 8 neNedbank Cup ngesizini ka-2010/2011. Ukuba ngompetha beligi kuwafake kuCaf Champions lapho efike akhishwa ekuseni okungehlanga kahle neze kuSihlalo weqembu u-Irvin Khoza.
Ukuvikela ngempumelelo isicoco se-Absa Premiership ngesizini edlule (neMTN 8 yanqoba neTelkom Knockout) kuzoyibuyisela emidlalweni yeCaf nalapho uKhoza nabadlali bakhe abenethemba elikhulu lokuthi bazokwenza okungcono kulokhu.
“Siyaziqhenya ngokusebenzisana neqembu eliphumelelayo njenge-Orlando Pirates, yingakho siqhamuke nomsiko ofanele ompetha,” kusho uZobuzwe Ngobese okhulumela i-Adidas okuyinkampani eyakhela labo mpetha izimpahla.
Kuzoba nejezi lasekhaya elinombala omhlophe nomnyama bese kuthi elasekuhambeni libe bomvu. Leli jezi lishaya ngemigqa ngaphambili.
Amajezi azoba mhlophe, izikhindi ezimnyama namasokisi amhlophe.
“Sibuyele emlandweni weqembu njengoba sisagubha iminyaka engu-75. Ijezi elimnyama nezikhindi ezimnyama sekuke kwasetshenziswa esikhathini esedlule ngeminyaka yo-1960 neqembu elawina i-Africa Champions Cup neSuper Cup ngo-1995 nango-1996 laligqoka leli jezi,” kuchaza uNgobese.
IPirates izoqala ukubonakala igqoke leli jezi ngoJulayi 28 kuCarling Black Label Cup kanti lizoqala ukutholakala ezitolo zakwa-Adidas kule mpelasonto.
Services


text:
Ulokhu ekhale njalo enkantolo u-Oscar
2013-02-20 14:02
Pretoria - Umsubathi wakuleli onezinyawo zokufakelwa u-Oscar Pistorius wayazi kahle kamhlophe ukuthi udubula intombi yakhe uReeva Steenkamp ngosuku eyabulawa ngalo emzini wakhe, kulalele iNkantolo yeMantshi yasePitoli ngoLwesithathu.
"Ngikholelwa ekutheni wayazi ukuthi intombi isegumbini lokugezela kanti wadubula kane vele ngenhloso yokuyibulala," kusho umphenyi kuleli cala uHilton
Botha ethula ubufakazi.
Ubephendula imibuzo yoMshushisi woMbuso uGerrie Nel, nophikisa ukuthi uPistorius anikezwe ibheyili.
Kulindeleke kungene ufakazi ebhokisini nothi wezwa owesifazane eqandula, kwaqhuma isibhamu, kwakhanya ugesi, ngosuku lwesigameko.
"Ngemuva kokuzwa ukuqhuma kwesibhamu, wabona kukhanyiswa ugesi," kuqhuba uBotha.
Izikhuthazi ekuthiwa zitholakale emzini kaPistorius sekuvele ukuthi yikhambi lesintu elisemthethweni ukuba lingasetshenziswa ngabasubathi.
Njengoba ummeli wakhe uBarry Roux ezama ukuchazela inkantolo ukuthi kungani lo msubathi kumele akhishwe ngebheyili, umsolwa ulokhu ebheke phansi ekhihla isililo etshengisa nomuzwa wokuzisola.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
U-50% wabaqokwe yi-ANC ngabesifazane eKZN
2012-12-05 12:03
Durban - Bangaphezulu kuka-50% abesifazane abaphakanyiselwe ekungeneni ekomidini eliphezulu le-ANC kuzwelonke, bephakanyiswa yi-ANC eKZN, kubike iMercury ngoLwesibili.
Ohlwini lwamagama angu-80 ezikhundla zokuba kwi-NEC, iKwaZulu-Natal iphakamise amagama angu-42 abesifazane.
UBaleka Mbethe noJessie Duarte baphakanyiswelwe ezikhundleni eziphezulu -- iNational Working Committee – nokwenze isibalo sabesifazane abaphakanyisiwe sanyukela ku-44 esifundazweni.
Abanye besifazane abaphakanyisiwe kuhlanganisa uSihlalo we-African Union Commission uNkosazana Dlamini Zuma, uNgqongqoshe weMfundo eyisiSekelo u-Angie Motshekga, uSomlomo wesifundazwe uPeggy Nkonyeni, uNdunankulu waseGauteng uNomvula Mokonyane, kanye noNgqongqoshwe wezangaPhandle uMaite Nkoana-Mashabane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
HARARE—
Idale laphezulu ele High Court linikeze umqondisi wenhlanganiso yokulondolozwa kwelungelo loluntu eye ZIMRIGHTS uMnumzana Okay Machisa imvumo yokuhlawula imali yesibambiso eye bail.
Esethula lesi sinqumo umahluli weHigh Court u Justice Felistas Chatukuta uveze ukuba unikeza umgcinisihlalo wenhlanganiso ye Crisis in Zimbabwe Coalition imvumo yokuhlawula bail ngoba sekuvele sobala ukuba umantshi uTendai Mahwe uphosisile ekunqumeni ukuba ancitshwe ibail. UChatukuta uthi izizatho ezinikezwe ngumantshi azila sisindo esingabangela ukuncitshwa kuka Machisa ibail.
Iqgwetha likaMachisa uNkosazana Beatrice Mthethwa uthi kasimangalisi lesi sinqumo sikamahluli weHigh Court ethi besivele singeko isizatho sokuba ayincitshwe ibail uMachisa.
Kubika intathelizindaba yeStudio 7 uMavis Gama eseHarare.
UMachisa uphiwa imvumo yokuhlawula ibail


text:
BAWINILE NGCOBO
UNYAZI LWEZULU, umholi wamaNazaretha ohlangothini lwaseBuhleni lwenze obese kungajwayelekile ngesikhathi kuqala uhambo lwezinkulungwane zamalungu aleli bandla olubheke entabeni iNhlangakazi izolo.
UMnuz Mduduzi Shembe, Unyazi lwezulu luhambe ibanga elide ngezinyawo, lusuka eBuhleni esigodlweni laze layofika endaweni okuthiwa iseMatsheketsheni lihola ibandla njengoba bekuqala uhambo lokuya entabeni engcwele.
Okhulumela abaseBuhleni uMnuz Thokozani Mncwabe, uthe lokhu okwenziwe uNyazi kuyinto eyayenziwa nguMqali weNdlela, umholi wokuqala wakwaShembe.
“Uvusa okukaMqali weNdlela, uShembe wokuqala. Usezihambele zonke izindawo, kubuye umsunguli webandla,” kusho uMncwabe.
Uthe lolu hambo lwabo olokubuyisa ama-Afrika, lufana nolukaMose ekhipha abantwana bakwa-Israel eGibhithe ebayisa ezweni lesethembiso.
UMncwabe uthe sekuphume iNkanyamba njengoba uNyazi luqale lolu hambo nebandla izolo.
“Uma kuzophuma umuntu omdala, izingane ziqale zibhule amazolo. Sebesibhulele amazolo,” kusho uMncwabe.
Uthe abantu bayoze bafike entabeni ngoLwesibili ekuseni bese kuba nemigubho khona entabeni kanti bazokwehla ngoMsombu-luko ozayo.
Lolu hambo luqalwe uhlangothi lwaseku-Phakameni, kwalandela iThembe-zinhle, kweza abaseGinyezi-nye njengoba sekuwuhla-ngothi lwaseBuhleni.
Abantu bakuleli bandla kukhona lapho bebefike bakhe khona utshani bakhe inkatha bese becosha amatshe bawathwale emakhanda.
UMncwabe uthe lokhu kuyisifungo sokuthi umuntu uyohlala endlini kaJehova.
Amalungu aleli bandla abephume ngobuningi yize ilanga belishisa likhipha umkhovu etsheni, izimoto bezishaye ujenga zibuye zime zicishwe ngenhla yesiminyaminya nokugcwala komgwaqo.
Amaphoyisa abekanisile eqaphe ezokuphepha yize awomgwaqo abengabonwa ukulawula ukuhamba kwezimoto njengoba bekubonakala ezinye sezizakhele eminye imizila yazo zivimba eziza ngaphambili.
Izingane zesikole nabazoya emsebenzini namuhla bafike babeka amatshe nenkatha yawo endaweni ebekelwe lokhu base bephindela emuva.
UMnuz Guqukani Shazi waseZinqoleni kodwa ohlala eTehuis, ehostela, uthe ubengeke asale kuqala uhambo oluya entabeni eyingcwele yize eya emsebenzini namuhla.
“Ngifike ngashiya itshe nenkatha ngakhulekela abangasekho basekhaya, ngazikhulekela nami,” kuchaza uShazi.
Abantu baseMzinyathi naseNgonweni lapho kudlula khona abasuke beya eNhlangakazi bathole ithuba lokwenza imali njengoba bebedayisa iziphuzo nokudla okunhlobonhlobo.
Bebecela umnikelo ngisho bezophuzisa umuntu amanzi.
Imikhiqizo yaleli bandla, Ikhaya ibidayiswa nayo, iphalishi, amanzi novaselina.
UMncwabe uthe abantu bayanxuswa ukuthi bayithenge le mikhiqizo ngoba ayibizi.
Services


text:
HARARE—
Abaphila legciwane bakhuthaza uhulumende lenhlanganiso ezipha uncedo ukuba babobaphathisa ngoncedo lezinto zokusebenzisa ukuze baziphandele hatshi ukulindela ukukhongoza izandla sikhathi sonke. Abezokholo nganxanye bathi loloncedo malwenziwe ngokuhlakanipha ngoba bekhona abangafisa ukusebenzisa abaphila legciwane laba ngenjongo yokuzitholisa bona inzuzo.
Abenhlanganiso yeZimbabwe HIV and AIDS Activists Union abakhankasela lokulwela amalungelo alabo abaphila legciwane, babika ukuba inengi labaphila legciwane ngabayanga okubenza banganelisi ukuziphandela.
Bathi lanxa ekhona amalunga alinhlanganiso asaqinile, inengi labo liphila ngokukhongozela sikhathi sonke ngoba bengelakho okungabaphathisa ukuze bazinakekele.
Kubika intathelizindaba yeStudio 7 uMavis Gama osethulela loludaba ngokugcweleyo ese Harare.
Udaba lukaMavis Gama lwabaphila legcikwane abafuna ukuziphandela


text:
Uboshiwe osolwa ngokudlwengula ingane
2013-02-13 16:33
Johannesburg - Zimkhalele umlisa waseDewetsdorp oneminyaka engu-25 ubudala osolwa ngokudlwengula ingane eneminyaka eyisithupha ubudala, kusho amaphoyisa aseFree State.
Okhulumela amaphoyisa uSergeant Yanga Ngcukana, uthi umsolwa ubanjwe esekhaya.
Ingane kuthiwa itshele u-anti wayo lokho okwenzekile, ithe umsolwa uyibizele endlini wayithembisa uswidi wase eyidlwengula.
Ingane ihanjiswe kudokotela, oqinisekile ukuthi idlwenguliwe, umsolwa uzovela ngaphambi kwenkantolo yeMantshi yaseDewetsdorp, ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
NONTUTHUKO NGUBANE
KUBOSHWE intombi yephoyisa ngecala lokudubula isoka layo kulandela ukutheleka kukamama wengane wephoyisa ezolanda izimpahla zengane KwaMpumuza, eMgungundlovu.
UNksz Ayanda Mbuyaze (29) uvele kafushane enkantolo yaseMgungundlovu izolo ngecala abekwe lona lokudubula isoka lakhe uSergeant Sibusiso Dlamini (33) ngezinhlavu ezintathu.
Lesi sigameko senzeke ngeSonto ntambama ngesikhathi leli phoyisa lizihlalele nentombi yalo engumsolwa kwafika unina wengane obekuhlelwe ukuba azolanda izimpahla zengane.
Ngokuthola kweSolezwe, kusuke ingxabano kulezi zithandani, intombi yathatha isibhamu salo iphoyisa yalidubula kathathu.
Leli phoyisa elisebenza esiteshini saseRichmond liyalulama esibhedlela. Lidubuleke esiswini.
Okhulumela amaphoyisa, uLieutenant Joey Jeevan, uthe: “Kusoleka ukuthi umsolwa uthathe isibhamu (9mm) sikaDlamini ebesiphezu kombhede emuva kokuxabana kulandela ukufika komunye wesifazane. Ube esedubula kathathu ebhekise kuleli phoyisa, inhlamvu eyodwa imshaye esiswini,” kusho uJeevan.
Amaphoyisa asePlessislaer aphethe leli cala ayaphenya.
Services


text:
BONISWA MOHALE
UNGENE emlandweni wokuba ngomunye wabesifazane abasebancane abangenisa imikhumbi emikhulu echwebeni laseThekwini uNksz Bongi Mbambo (30).
Ngesonto eledlule le ntokazi ingenise echwebeni laseThekwini umkhumbi iMSC Sola obuthwele inqwaba yamakhonteyina.
Usefinyelele kuleli zinga emsebenzini wakhe nje, uthe okwamenza wangena kulo mkhakha wukungazesabi izifundo iMaths neSayensi, nokumsize kakhulu.
Le ntokazi yaseMpembeni ngaphandle kwaseSikhawini ingene emlandweni wabesifazane abancane abangenisa imikhumbi emikhulu uma izothulula echwebeni laseThekwini ngesikhathi ingenisa i-MSC Sola ngoLwesine olwedlule.
Exoxa ngokungenisa lo mkhumbi uveze ukuthi akudingeki amandla uma ungenisa umkhumbi omkhulu echwebeni kodwa kudingeka uzethembe entweni oyenzayo futhi uxoxisane kahle noKapteni womkhumbi osuke ulethe impahla.
Uthe ukwenza izifundo zezibalo nesayensi kwamsebenzela ngoba ukube wayengazenzi ngabe akangenanga kulo mkhakha.
“Ngezwa ngezifundo ze-maritime (ezasolwandle) ngisesikoleni. Ngabe sengenza lowo mkhakha ngoba bengivele ngisekilasini leSayensi neMaths. Emuva kokuphothula uMatric ngathola umfundaze kwaTransnet ngabe sengingena kulo mkhakha,” kuchaza uNksz Mbambo.
Uphinde waveza ukuthi unelayisensi yokushayela ibhanoyi nokumenza abe yi-Marine Pilot.
Lokhu kusho ukuthi ukwazi ukungenisa lonke uhlobo lomkhumbi akukhathalekile ukuthi mukhulu kangakanani.
Ekhuluma ngezingqi-namba ababhekana nazo njengabesifazane abase-mkhakheni wezasolwandle ubale udaba lokaputeni abababukela phansi ngoba bengabantu besifazane.
“Siyajwayela ukusebenzisana nabantu abanjalo futhi nabo uma bebona ukuthi uyazethemba futhi uyayazi nento oyenzayo bagcina sebengenayo inkinga yokusebenzisana nomuntu wesifazane,” kusho uNksz Mbambo.
Ugqugquzele izingane zamantombazane ukuba zingene kulo mkhakha ngoba maningi amathuba omsebenzi kuwona.
“Uma wenza izifundo iMaths neSayensi kungakuhle ukuthi ungene kulo mkhakha we-Maritime ngoba uma usuphothule izifundo zakho uzowuthola umsebenzi,” kusho uNksz Mbambo.
Services


text:
Ushumpulwe isandla nonyawo ngelokuphanga
2013-02-28 07:31
Khartoum - Odokotela bahulumeni eSudan bashumpule isandla nonyawo indoda njengesigwebo sokuphanga, kusho inhlangano yamalungelo abantu esigxeke kakhulu lesi senzo.
Ukushumpulwa kuka-Adam al-Muthna isandla nonyawo kwenziwe esibhedlela soMnyango wezangaPhakathi e-Al-Rebat, eKhartoum ngoFebhuwari 14.
UMuthna, 30, walahlwa yicala lokuphanga ehlomile esigamekweni esihlobene nokuhlaselwa kweloli elalithwele abantu, kusho isitatimende seHuman Rights Watch.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Ona-80 kuthiwa uthunjelwe impesheni yakhe
2013-01-29 10:03
Cape Town - Umphakathi waseParkwood, eKapa, usabela impilo kagogo oneminyaka engu-80 ubudala, ekukholakala ukuthi ugqunywe ngenkani efulethini, kubika iCape Argus.
UMaureen Johnson, ophazamisekile emqondweni, kukholakala ukuthi uthunjwe efulethini yizithandani ekuthiwa zizitika ngemali yakhe yempesheni.
UJohnson usegqunywe endlini iminyaka emithathu egcwele.
Isishoshovu esisebenzela umphakathi uColin Arendse, uthi uJohnson ukhiyelwa egumbini elilodwa, ngesikhathi amaphoyisa ezozibonela lensambatheka, kuthiwa izithandani zaphoqa ugogo ukuthi athi konke kuhamba kahle.
“Ukuvakashelwa kukagogo kusezandleni zalezi zithandani. Indlu ihlala ikhiyiwe kanti umphakathi uyasaba ukukhuluma ngalento eqhubekayo," kusho u-Arendse.
“Laba badlala ngaye ngoba egula ekhanda, badla imali yakhe yempesheni, akusizo ngisho izihlobo zakhe. Amaphoyisa abikeliwe kodwa nawo ayasaba."
Umphakathi uthi usaba ukuthi uJohnson uzobulawa yindlala nokunganakekelwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
BONISWA MOHALE
SEKUQUBUKE umsindo ngesinqandi sabalingisi be-Generations njengoba izinhlangano zabathanda abobulili obufanayo bethi lo mdlalo udukisa isizwe.
Lesi sinqandi esenzeke esiqeshini sangoMsombuluko ebusuku, siphakathi kukaNoluntu (Zenande Mfenyane) noSenzo (Thami Mngqolo), ekubeni uSenzo uthandana nowesilisa (Jason) kulo mdlalo.
Izinhlangano ezehlukene zabathandana nabobulili obufanayo zithi iGenerations idukisa iyasiqeda isizwe ngalesi sinqandi ngoba umuntu othanda ubulili obufanayo ngeke ashintshe esikhaleni abe nemizwa yobunye ubulili.
Okususe wonke lo msindo yisinqandi esivuthayo abashayane ngaso njengoba uSenzo ubeyocela ukududuzwa “ngumngani” wakhe uNoluntu.
UNoluntu umzwelile waze wamgona emtshela ukuthi konke kuzolunga, kwadlula umzuzwana base bedumelana.
Ngemuva kwalesi siqephu kube nokwehluka kwemibono njengoba abanye bebethi lesi siqephu sikhombisa impilo ephilwa ngabantu bakuleli.
Abathandana nabobulili obufanayo bathe lesi siqephu sithumela umlayezo ongesiwo emphakathini ngoba abantu sebezozitshela ukuthi ayikho indaba yobutabane.
UNksz Nonhlanhla Mkhize we-Durban Lesbian & Gay Community & Health Centre uthe yize engayilandeli iGenerations kodwa uyazi ukuthi kwesinye isikhathi abantu baye baphile impilo yamanga ngoba befuna ukujabulisa imindeni.
“Bekungakuhle ukuthi abantu baxoxe ngalolu daba njengoba nawe ungifonele wangibuza ukuthi ngabe kuyenzeka yini ukuthi umuntu ashintshe angabe esaba nemizwa yabantu abanobulili obufanayo. Khona akuvamile ukwenzeka kodwa umuntu ozithola ekulesi simo usuke ebhekene nobunzima,” kusho uNksz Mkhize.
Ugqugquzele imindeni ukuba ixoxe ngezihloko ezithinta ubulili ngoba unethemba lokuthi ababhali beGenerations bafuna umphakathi ufunde okuthile kulesi siqephu.
UMnuz Anthony Waldhuisen we-Gay & Lesbian Network uthe akakholwa wukuthi owesilisa othanda umuntu onobulili obufanayo angavuka esenemizwa yowesifazane kodwa kungaba wukudideka kwesikhashana nje.
Uthe kuyenzeka ukuthi ezinye izitabane zizithole sezishada ngoba ziphoqwa yinkolo nosiko.
“USenzo mhlawumbe uqabule intombazane ngoba ebona ukuthi uyise akajabule ngobutabane bakhe. Ngiyethemba ukuthi imindeni nomphakathi izogqugquzela abantu abathandana nabobulili obufanayo ukuba baphumele obala bangabandlululwa. Wubandlululo olubenza bazithole sebephila emakhoneni sebenza izinto abangazithandi,” kusho uWaldhuisen.
Ezinkundleni zokuxhumana imibono ibihlukene bebodwa abathi sebuphelile ubutabane kwiGenerations, abanye bebegqugquzela uNoluntu ukuba aqabule uSenzo.
Imizamo yokuthola ukuphawula kubabhali beGenerations iphunzile njengoba bengayiphendulanga imibuzo abathunyelelwe yona.
Services


text:
IBafana ingase ihloniphe uStander - Nematandani
2013-01-07 13:01
Cape Town - Umengameli weSouth African Football Association (Safa) uKirsten Nematandani ngoMsombuluko utshele abezindaba ze-Eyewitness News, wathi iBafana Bafana kungenzeka ihloniphe uBurry Stander emdlalweni wayo wobungani neNorway.
Umdlalo uzoba seCape Town Stadium ngoLwesibili, uStander washona ngemuva kokushayiswa yitekisi eShelly Beach ngoLwesine.
UNematandani uthe uzodinginga lolu daba uma eseseKapa, wathi useke wakhuluma nomqeqeshi uGordon Igesund nezinye izikhulu.
“Ubengumdlali osezingeni ezweni lethu, kuhle ukuba noma yiliphi iqembu limhloniphe. Ngizolukhuluma ngaloludaba neqembu eKapa. Ungomunuye waseNingizimu Afrika osenze saziqhenya eminyakeni eyedlule.”
Abomdlalo wamabhayisikile ezweni lonke bamkhumbulile uBurry ngempelasonto.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Uzobhadla obulale ugogo wakhe
2012-09-06 08:21
Pretoria - Uzohlala ejele impilo yakhe yonke umlisa waKwaMhlanga olahlwe yicala lokudlwengula nokubulala ugogo wakhe oneminyaka engu-92 ubudala.
USipho Oupa Kubeka, 38, uvume leli cala ngaphambi kwejaji
eNkantolo eNkulu ePitoli.
Inkantolo igwebe uKubeka odilikajele ababili, ngemuva kokuzivumele yena leli cala, lona ubonakale echiphiza ngesikhathi egwetshwa yiJaji uSelby Baqwa, uthe akazi wabe embulalelani ugogo wakhe uKonzaphi
Elizabeth Kubeka.
UKubeka wamukele isigwebo sakhe wase etshela inkantolo ukuthi uyazisola, uthe uyafisa ukuthi umndeni umxolele.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
CELANI SIKHAKHANE
I-NFP isithathe isinqumo sokumbuyisela esikhundleni uNobhala wayo owesula ngemuva kokulahlwa icala elimayelana nokuzihlanganisa netulo lokushaya nokubulawa kwabantu bokufika eThekwini esigamekweni sango-2008.
UMnuz Vusi Khoza ugwetshwe iminyaka emithathu inkantolo yaseThekwini kodwa yalengiswa. Iqembu lakhe lifinyelele esinqumeni sokuba abuyiselwe esikhundleni sakhe sokuba uNobhala KwaZulu-Natal.
Lokhu kwenzeke ngemuva kokuthi uKhoza anqume ukuba esule esikhundleni ngesikhathi inkantolo imthola enecala ngonyaka odlule. “Ngemuva kokuthi inkantolo ikhiphe isinqumo ingigweba, yabuye yayilengisa iminyaka emithathu engiyidonsa ngaphandle. Iqembu nalo livumelane ngokuthi ngibuye ngiqhubeke nesikhundla sami sokuba uNobhala wesifundazwe,” kusho uKhoza.
UKhoza ubuyiselwa esikhundleni nje ubese nyamanambana kwabanye abaholi baleli qembu befuna angabuyiselwa ngoba naye wakwazi ukumisa abanye ababebhekene namacala okungoMnuz Bhungu Gwala, uMnuz Bonginhlanhla Gwala oseyishiyile i-NFP noMnuz Mzonjani Zulu.
Abanye babesho nokuthi abanendaba nokuthi leli cala ulenze esekwi-ANC lapho ayeyikhansela khona e-Albert Park, eThekwini kodwa bamfuna ehambile.
UKhoza uthe okumxakayo ukuthi abantu sebephuma naye iqhubu ekubeni isinqumo sokumisa laba baholi sathathwa kuhlangene isigungu sonke sesifundazwe, kwavunyelwana. Uthe kuyethusa uma abantu sebekhomba yena.
Echaza uthe uSihlalo wesifundazwe uMnuz Bhekizitha Mlotshwa noMnuz Eric Zungu yibona abakwamukele ukubuya kwakhe njengoNobhala.
UKhoza ukhethwe engqungqutheleni yesifundazwe eyayisoLundi kanti uyingxenye yabanye abaholi abajoyine i-NFP ngesikhathi isanda kusungulwa kusalungiselelwa nokhetho lohulumeni bezindawo obelungo-2011. Imizamo yokuthola uMnuz Maliyakhe Shelembe onguSihlalo kazwelonke we-NFP izolo, ayiphumelelanga kwaze kwashaya isikhathi sokushicilela.
Services


text:
Muningi umsebenzi obheke amaphoyisa - Phiyega
2012-11-16 14:03
Johannesburg - Amaphoyisa aseNingizimu Afrika abhekene nomsebenzi omningi kakhulu ohlanganisa ukuqinisekisa ukuphepha kwabantu, kusho uKhomishana wamaPhoyisa kuzwelonke uRiah Phiyega.
"Izwe libhekene nengqinamba emkhakheni wamaphoyisa," kusho ukhomishana ekhuluma emhlanganweni weSA Police Union
(Sapu), obanjelwe ePitoli.
"Mukhulu umsebenzi obhekene namaphoyisa. Inhloso yethu enkulu ukuqinisekisa ukuthi abantu baseNingizimu Afrika baphephile njengoba kuqhubeka izehlakalo zezingozi yonke indawo."
UPhiyega uthe amaphoyisa abhekene nenkinga yokwanda kwezehlakalo zobuxhwanguxhwangu eziqhubeka ezweni lonke nathi zidalwa ukungahanjiswa ngendlela kwezidingo zabantu.
"Uma abantu beqala beba nodlame, abantu ekukulindeleke ukuthi bangenelele babuyise isimo kwesejwayelekile kuba yithi," kusho uPhiyega.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
S’BU MASANGO
KUNEZINGUQUKO ngoMkhosi woMhlanga oba minyaka yonke ngoSepthemba esigodlweni seSilo, eNyokeni, KwaNongoma.
Lo mcimbi ovame ukuba ngoSepthemba kulo nyaka uzoqala ngo-Agasti 31, uze uphothulwe ngoSepthemba 2.
Kuyaqala kulo nyaka ukuthi lo mcimbi uqale ngo-Agasti njengoba ubuvame ukuhambisana nenyanga yamagugu nesintu, uSepthemba.
Akucaci ukuthi kube yini isizathu esiholele kulolu guquko oluyisipesheli.
UMntwana uMbonisi okhulumela Isilo uthe akanalo ulwazi olugcwele kodwa akuzwile wukuthi ngeke usaba ngesonto lesibili kuSepthemba njengokujwayelekile.
Uthe akafuni ukuphawula kakhulu ngento angenaso isiqiniseko ngayo.
Unxuse ukuba kuxhunywane nehhovisi leSilo okuyilona elihlela lo mcimbi ngokubambisana noMnyango wezobuCiko namaSiko KwaZulu-Natal.
Ngesikhathi kuthintwa uMnuz Nhlanhla Mtaka weNgabadi Group evame ukuhlela eminye imicimbi yaseNdlunkulu, uthe kabayona ingxenye yabantu abahlelayo.
Uyalele ukuba kuxhunyanwe noMnyango wezobuCiko namaSiko KwaZulu-Natal.
Okhulumela uMnyango wezobuCiko namaSiko KwaZulu-Natal, uMnuz Mluleki Mntungwa, uthe kuliqiniso ukuthi uMkhosi woMhlanga wakulo nyaka ngeke ube ngesikhathi ojwayeleke ngaso maphakathi noSepthemba.
Ebuzwa ngesizathu esidala lolu shintsho, uMntungwa uthe asikho abatshelwa sona njengoba kwafika isigijimi nombiko othi ngeke usaba ngesikhathi ojwayele ukuba ngaso.
“Njengoba wawusukhulumile umlomo ongathethi manga senza njengoba usho,” kusho uMntungwa.
Uthe ngoSepthemba 1 kuzoba nohlelo lokukhangiswa kwemisebenzi ekhona izintombi nto ezingayifundela bese kuthi ngoSephthemba 2 zichazelwe ngemisebenzi yamakhono okumele zibheke kuyo uma sezifundela imisebenzi.
Lo mcimbi uhanjelwa yizinkulungwane zezintombi nto ezisuke ziqhamuka kuso sonke isifundazwe.
UMkhosi woMhlanga uvamise ukuhanjelwa nayizivakashi eziqhamuka kuleli, amazwe ase-Afrika ngisho nawaphesheya kwezilwandle imbala.
Abanye bese bazi ukuthi njalo ngesonto lesibili enyangeni kaSepthemba bazohambela lo mcimbi.
Izindawo zokulala ziyagcwala ngenxa yokuthi baba baningi abantu abaqhamuka ngaphandle kwaKwaNongoma.
Services


text:
UJohane 6
Izinkulungwane eziyisihlanu ziphiwa ukudla
(Mat 14:13-21; Mark 6:30-44; Luk 9:10-17)
1Kamuva uJesu wawelela ngaphesheya kwechibi laseGalile okubuye kuthiwe ngelaseThibheriya. 2Izindimbane zabantu zamlandela, ngoba zibona izimangaliso zakhe zokuphilisa iziguli. 3UJesu wenyukela entabeni nabafundi bakhe, bafike bahlala phansi. 4Kwase kusondele iPhasika umkhosi wamaJuda. 5UJesu wenyusa amehlo, wakhangwa uquqaba olukhulu lusondela kuye. 6Wayesethi kuFiliphu: “Singazithengaphi izinkwa ezanele ukuba kudle lababantu na?” (Wakusho lokhu emvivinya; empeleni wayekwazi yena ayezokwenza.) 7UFiliphu waphendula wathi: “Izinkwa ezingabiza imali engaphezu kwamakhulu amabili ezinhlamvu zesiliva zingeke zenele ukuba yilowo nalowo athole ngisho nengcosana nje.” 8Omunye umfundi, uAndreya umfowabo kaSimoni Phetro, wathi kuJesu: 9“Nangu umfana onezinkwa zebhali eziyisihlanu nezinhlanzi ezimbili, kepha bekuyini lokhu kubantu abangaka na?” 10UJesu wathi kubafundi: “Hlalisani abantu!” (Kwakukhona utshani obuningi kuleyondawo.) Base behlala abantu. Amadoda ayelapho ayebalelwa ezinkulungwaneni eziyisihlanu. 11UJesu wathatha izinkwa, wabonga kuNkulunkulu, wayesebabela ababehlezi lapho. Wenze njalo nangezinhlanzi; abantu badla beneliswa. 12Kwathi bangesutha, uJesu wathi kubafundi bakhe: “Buthani imvuthuluka, kungachitheki lutho!” 13Base beyibutha yonke, kwagcwala amaqoma ayishumi nambili emvuthuluka yezinkwa eziyisihlanu zebhali ezazidliwe ngabantu.
14Abantu babona lesisimangaliso sikaJesu bathi: “Ngempela, lo nguyena Mphrofethi obhekiweyo ukuthi uyeza emhlabeni!” 15Kwamkhanyela uJesu ukuthi sebehlose ukumphoqa bambeke inkosi, wayesethi nyelele elibhekise entabeni ukuba abe yedwa.
UJesu uhamba phezu kwamanzi
(Mat 14:22-27; Mark 6:45-52)
16Kuthe sekuhwalala, abafundi bakhe behlela echibini, 17bafike bangena esikebheni, baphindela emuva bawela ichibi bebheke eKhaphenawume. Kwahlwa uJesu engakafiki kubo. 18Kwavunguza umoya onamandla uzamazamisa amaza. 19Kuthe abafundi sebegwedle isikebhe ibanga elingaba ngamakhilomitha ayisihlanu noma ayisithupha, babona uJesu ehamba phezu kwamanzi eya ngokusondela esikebheni, base befikelwa ukwesaba. 20Wathi kubo: “Yimi bo, yimani isibindi ningesabi!” 21Babefuna ukumngenisa esikebheni, base befinyelela ngokushesha lapho babeqonde khona.
Izihlwele zifuna uJesu
22Ngakusasa izihlwele zabantu ezazisasele ngaphesheya kwechibi zabona ukuthi besisinye isikebhe nokuthi uJesu akahambanga ngaso kanye nabafundi bakhe kodwa babehambe bodwa. 23Ezinye izikebhe ezazivela eThibheriya zafika ogwini eduze kwendawo lapho abantu babedle khona isinkwa emuva kokuba iNkosi isibongile. 24Kwathi ukuba abantu babone ukuthi uJesu akekho lapho ngisho nabafundi bakhe, bangena ezikebheni baya eKhapenawume befuna uJesu.
UJesu uyisinkwa sokuphila
25Abantu bamthola ngaphesheya kwechibi bathi kuye: “Rabi, ufike nini lapha?” 26UJesu wabaphendula wathi: “Eqinisweni lempela, beningangifuni ngoba niziqonda izimangaliso zami ukuthi zithini, kodwa beningifunela izinkwa lezi enazidla nesutha. 27Musani ukusebenzela ukudla okuphelayo! Sebenzelani ukudla okungapheliyo okuninika ukuphila okuphakade. Kungukudla eniyokwabelwa yiNdodana yesintu, ngoba uNkulunkulu uYise uyishaye uphawu oluyigunyazayo.” 28Base bembuza bethi: “Yini esinagayenza ukuba sifeze imisebenzi efunwa nguNkulunkulu na?” 29UJesu waphendula wathi: “Umsebenzi kaNkulunkulu ukuba nikholwe kulowo amthumileyo.” 30Bambuza bathi: “Simangaliso sini ozosenza sisibone sikholwe kuwe? Uzokwenzani na? 31Okhokho badla imana ehlane njengoba umbhalo ongcwele uthi:
“ ‘UNkulunkulu wabapha
isinkwa esivela ezulwini
badla.’ ”
32UJesu wathi: “Ngoqobo lonke, isinkwa uMose anipha sona sasingesona esivela ezulwini, kodwa nguBaba onipha isinkwa soqobo esivela ezulwini. 33Ngoba isinkwa sikaNkulunkulu siyilowo owehla ezulwini ukuba abele abasemhlabeni ukuphila.” 34Bathi kuye: “Nkosi, siphe njalo lesisinkwa!” 35UJesu wathi kubo: “Mina ngiyisinkwa sokuphila. Lowo oza kimi kasoze alamba, nalowo okholwa kimi kasoze oma.
36“Kodwa kunjengoba ngishilo kini ukuthi ningibonile, nokho anikholwa. 37Bonke labo uBaba angipha bona bayoza kimi, nalowo oza kimi angisoze ngamlahla. 38Ngoba angehlanga ezulwini ukuba ngenze eyami intando, ngehla ukuba ngenze intando kaBaba ongithumileyo. 39Kuyintando yalowo ongithumileyo ukuba ngingalahlekelwa ngisho nangoyedwa walabo anginike bona, kodwa ngibavuse bonke ekufeni ngomhla wokuphela. 40Ngoba lokhu kuyintando kaBaba ukuba yilowo nalowo obona iNdodana nokholwa kuyo abe nokuphila okuphakade. Ngiyomvusa ngomhla wokuphela.”
41AmaJuda akhonona ngoba uJesu ethe: “Ngiyisinkwa esehle ezulwini.” 42Athi: “Lomuntu kasiye yini uJesu, indodana kaJosefa na? Siyamazi uyise nonina. Pho angasho kanjani ukuthi wehle ezulwini na?” 43UJesu waphendula wathi: “Ningakhononi phakathi kwenu! 44Umuntu angeza kimi kuphela uma uBaba ongithumileyo emholela kimi. Ngiyomvusa ekufeni ngomhla wokuphela. 45Abaphrofethi basendulo baloba bathi: ‘Bonke bayoba ngabafundiswe nguNkulunkulu.’ Yilowo nalowo oseke wamuzwa uBaba wafunda kuye uyaye eze kimi. 46Akungoba kukhona oseke wabona uBaba, ngaphandle kwalona ovela kuNkulunkulu; nguyena obone uBaba.
47“Ngiqinisile uma ngithi kini, okholwayo unakho ukuphila okuphakade. 48Mina ngiyisinkwa sokuphila. 49Okhokho benu badla imana ehlane kodwa badlula bafa. 50Kepha lesisinkwa esehla ezulwini siyiloluhlobo okuthi umuntu angaludla angabe esafa. 51Mina ngiyisinkwa esiphilisayo esehle ezulwini. Umuntu odla lesisinkwa uyophila ungunaphakade. Lesisinkwa engiyophana ngaso singumzimba wami, ngisinika umhlaba ukuba uphile.”
52AmaJuda aphikisana abuzana odwa athi: “Lomuntu angasinika kanjani umzimba wakhe ukuba siwudle na?” 53UJesu wathi kubo: “Ngiqinisile ngiyanitshela ngithi, uma ningawudli umzimba weNdodana yesintu niphuze igazi layo, akukho kuphila kini. 54Umuntu odla umzimba wami aphuze igazi lami unokuphila okuphakade, ngiyomvusa ekufeni ngomhla wokuphela. 55Ngoba umzimba wami ungukudla isibili, negazi lami liyisiphuzo isibili. 56Odla umzimba wami aphuze igazi lami uhlala ekimi nami ngihlala ngikuye. 57UBaba ophilayo ungithumile, ngiphila ngaye. Kanjalo futhi lowo odla mina uyophila ngami. 58Sinjalo-ke lesisinkwa esehle ezulwini. Asinjengesinkwa esadliwa ngokhokho benu badlula bafa. Odla lesisinkwa uyophila ungunaphakade.” 59UJesu wakusho lokhu efundisa esinagogeni eKhaphenawume.
Amazwi okuphila okuphakade
60Abaningi babalandeli bakaJesu kwathi bangakuzwa lokhu base bethi: “Lemfundiso ilukhuni. Ngubani ongayimela na?” 61UJesu wezwa igazi limtshela ukuthi bayakhonona ngalokhu, ngakhoke wathi kubo: “Lokhu kuyanicasula na? 62Ningathini uma ningase nibone iNdodana yesintu yenyukela lapho yayikhona na? 63Ukuphila kuvela ngoMoya kaNkulunkulu, amandla omuntu awasizi ngalutho. Amazwi engiwakhulume kini anguMoya kaNkulunkulu, angukuphila. 64Nokho abanye benu kabakholwa.” UJesu wayaze kusukela ekuqaleni ukuthi ngobani abangakholwayo nokuthi ngubani ozothengisa ngaye ezitheni. 65Wayesethi: “Yingakhoke ngithe kini akekho ongeza kimi uma engakuphiwe nguBaba.”
66Abaningi babalandeli bakhe kwathi bangakuzwa lokho bahlehla, ababe besahamba naye. 67UJesu wayesebuza abayishumi nambili wathi: “Nani senifuna ukungishiya na?” 68USimoni Phetro wamphendula wathi: “Nkosi, sikushiye siye kubani na? Amazwi okuphila okuphakade akuwe. 69Siyakholwa, siyazi ukuthi nguwe oyiNgcwele kaNkulunkulu.” 70UJesu waphendula wathi: “Anginikhethanga yini nina eniyishumi nambili na? Kepha omunye wenu ungusathane?” 71Wayegudlise kuJudasi umntakaSimoni Iskariyothe, omunye wabayishumi nambili, owayezogcina esechilizele uJesu ezitheni.


text:
Lanxa umnyaka ubuqalise kulethemba lokuthi uyathi usiyaphela ilizwe selilesisekelo sombuso esitsha, akwenzakalanga lokhu, ngakhoke abesifazana bathi sebekhangelele phambili ukuthi lumnyaka oqalayo ube lereferendamu lokhetho okungela dlakela ngoba nxa kungabanga njalo bayabe bephakathi kwembokodo lelitshe.
Ukulotshwa kwesisekelo esitsha sombuso kuhlangane lembambeko ezinengi, ikakhulu ukudonselana phakathi kwamabandla abumba uhulumende womanyano okwenze kwehlule ukuthi lumsebenzi ugqitshwe lonyaka.
Inengi likazulu selikhangelele ukuthi lumsebenzi uqediswe ekuqaleni komnyaka lapho sokusenziwa ukhetho lokwamukela loba ukwala ukwamukela isisekelo sombuso esitsha olwe referendamu nxa iphathwe kusemasinya ukuze yandulele ingxoxo zokulungiselela ukhetho olukhulu lokudinga umongameli lamalunga edale lephalamende.
Lanxa nje uMongameli Robert Mugabe ubethi ukhangelele ukuthi ukhetho luphathwe kungakapheli inyanga kambimbitho, lokhu kukhanya kungasoze kwenzakale ngenxa yembambeko lezi kodwa ukhetho lulokhu lusakhangelelwe kuwonalo umnyaka ozayo loba kungakacaci ukuthi lokhu kungabanini.
Kwamanye amasiko inombolo u-13 akezi lendaba ezinhle ngoba esaziwa njengenani lamabhadi esabekayo kodwa uNkosikazi Rita Maplanka uthi ukhangelele ukuthi kungaze kwabanjalo Kulumnyaka ikakhulu ngoba ekhangelele ireferendamu lokhetho olulokuthula.
Uthi ukhangelele ukuthi kube lokuhloniphana emphakathini kulumnyaka ozayo lapho kukhankaselwa yiloba yi referendamu kumbe ukhetho.
UNkosikazi Soneni Makamanzi, oyisakhamuzi uthi ukhangelele ukuthi abantu baqhubeke bekhulumisana, bexoxisana ngesisekelo esitsha sombuso, ireferendamu kanye lokhetho kungela othwalela abanye induku.
Uthi kusadingeka ukuthi abantu baqhubeke bekhulumisana ngamaphutha ayizolo baxolelane, izolo lembelwe hatshi ukuthi uzulu abe elokhu eqhubeka engena iminyaka yonke lezikhubekiso zayizolo.
Osebenza ekhangele amalungelo abesifazana, uNkosikazi Belinda Gumbo Ncube, uthi kubeliphutha ukuthi umnyaka uphele isisekelo esitsha sombuso singaphelanga kodwa ugwalo olwethulwa emhlanganweni we Second All-stakeholders Conference lungethulelwa uzulu lungaguqulwanga kuyabe kulungele abesifazana ngoba inengi lezikhalazo zabo ziqukethwe kulolugwalo.
Wengeze esithi kumele kuxoxiswane kabanzi ukuze kwenqatshelwe udlakela ngomnyaka lo ozayo ngoba nxa kuthe kwaliwa abesifazana yibo abayikhotha imbenge yomile.
Unkosazana Sethulo Ncube oligqwetha, uthi ukhangelele ukuthi abesifazana benelise ukuphatheka emihlanganweni lapho okukhulunywa ngezombusazwe ukuthi labo imbono yabo izwakale.
Uthi lapho kuthe kwaba lokungezwani inengi labesifazana lihle lidlalele khatshana kodwa lokhu kuletha ubuyanga elizweni ngoba kungeke kwenziwa izinqumo eziphakamisa isizwe enye ingxenye yaso itshotshobele isesaba ukukhuluma.
Ilizwe leZimbabwe selivame ukuphatha ukhetho olulodlakela olutshiya abanye bethoba amanxeba okulinyazwa kakubi, abanye belahlekelwe yimpefumulo, imizi lempahla, abesifazana bedlwanguliwe njalo omakhelwane bengacuphisani gwayi.
Lanxa kunjalo, i referendamu lokhetho oluzayo kwehlukile ngenxa kahulumende womanyano oselethe ithemba lokuthi mhlawumbe inhlangothi ezisebenzela ukuthula ezinjenge jomic le organ for healing, reconciliation and integration ziyaletha inguquko, abesifazana babelakho ukuya emkhankasweni lekuvoteni kungela kwesaba.
Abesifazana bathi bale themba njalo lokuthi ukusebenzelana kwabo njengabomama enhlanganisweni ezingelani lezombusazwe behlanganiswa ngezokulondolozwa kwamalungelo abo kungakhathelekile ukuthi ngabaliphi ibandla lezombusazwe kuzaphathisa kakhulu ekuthini babe lesibindi sokucintisa labo ezikhundleni zaphezulu njalo basekelane bona ngokwabo.
Ekubhekeni umnyaka ka2012 abesifazana bathi imizamo yokuthi ilizwi labo lizwakale ikhanya ibe ngconywana kuleminye iminyaka ngakhoke sebekhangelele u2013 ukuthi uzaqukatha okungcono kulanyakenye okuzavezwa ngokuziphatha kwabezombusazwe ngesikhathi sokhetho. Inengi lithi selimelele ukuwuggqiba lumnyaka ka2012 ngenjabulo limemeza lithi woza 2013 sikumelele.
UNothando Sibanda usipha loludaba.


text:
BULAWAYO—
Iqembu lenguqu ele Highlanders selilomsekeli kamgcinisihlalo kanye lo mphathi ngcebo abatsha ngemva kokhetho oluqhutshwe ngeNsonto edolobheni lako Bulawayo.
Amalunga eqembu le Highlanders akhethe owayengumgadli waleliqembu u Jerry Sibanda ukuba aqhubekele phambili engumphathi ngcebo weqembu okungumsebenzi awucelwe ukuba awuphathe yinkokheli yeqembu ekutshiyeni kuka Odiel Nkomo nyakenye.
Silokhu sisedabeni lodaba olumayelana lomdlalo wenguqu umncintiswano we Africa Cup of Nations-AFCON, odlalelwa kwele South Africa usufike esigabeni sama Semi-finals. Amazwe amane asele elokhu encintisa ukuphakamisa inkezo yeAFCON, ngathi iNigeria, iMali, iBurkina Faso kanye leGhana.
Imidlalo iyaqhubeka ngolweSithathu lapho iNigeria ezadibana khona leMali kuthi iGhana izadlala le Burkina Faso kuthi amaqembu azanqoba lapho azangqikilana ngeNsonto sekudingwa intshantshu yezwekazi le Africa. Umdlalo wokudinga iqembu elizaqeda likundawo yeSithathu uzakuba khona ngomgqibelo.
Kubika intathelizindaba yeStudio 7 yezemidlalo uJoseph Njanji osipha loludaba ndawonye lezinye ekoBulawayo.
Udaba lukaJoseph Njani lokhetho lwenkokheli yeHighlanders


text:
WASHINGTON DC— UProfessor Gordon Chavunduka obengumkhokheli wenhlanganiso yabelaphi besintu eye Zimbabwe National Traditional Healers Association-ZINATHA, akasekho. UChavunduka ubhube ngolweSihlanu ngemva kokulwisana okwesikhathi eside lomkhuhlane wemvukuzane yompimbo.
Okhulume emele imhuli yakoChavunduka uMnumzana Chris Mbanga uthi umuyi ugijinyiselwe esibhedlela seAvenues Clinic eHarare ngolweSihlanu ekuseni lapho afike waphelela khona.
Abantu babuthene emzini wakhe eMt Pleasant eHarare. Umuyi ubengumqeqetshi ekholitshini laseUniversity of Zimbabwe okweminyaka ethile wacina esenguVice Chancellor wayo kusukela ngo1992 kusiya ku1996. Ube engumlobi njalo wamabhuku athile emithi yesintu.
Utshiye umkakhe labantwana abahlanu abagoqela umsakazi odumileyo emisakazweni kamabonakude uAlice Chavunduka owaqala esebenzela iZimbabwe Brodcasting Corporation wazocina esesebenzela emisakazweni yase Ssouth Africa lapho alokhe ekhona okwamanje. Ukhangelelwe ukubekwa ngeviki ezayo ekhaya lapho adabuka khona koRusape esigabeni seManicaland.


text:
NQOBILE MASIMULA
LUSEYINDIDA udaba lokuzikhunga ngebhande le-gown lwentombazane eneminyaka engu-12 yasehostela laseGlebelands, eMlazi.
Lesi sehlakalo senzeke ku-Block M kuleli hostela.
U-Asiphesona Khwetshube obedume ngelikaMasandi obefunda u-Grade 5 e-Alipore Primary eseMerebank, utholwe ezikhungile ngendlela engakholakali ngezikhathi zantambama ngoLwesibili.
Ngokusho kukanina kaMasandi, uNksz Ntombikhona Khwetshube, kuyaxaka ukuzikhunga kwendodakazi yakhe njengoba ingatshengisanga lutho obelungenza yenze into enje.
Uthe uzwe esebizwa kuthiwa indodakazi yakhe isizikhungile kwenye indlu yomuntu oyisihlobo somndeni ekuleli hostela ekubeni ibihambe iyodlala futhi isiqedile nokubenzela ukudla nezingane zakubo.
“Ngiphume sengivele ngiphethe ummese njengoba ngitsheliwe ukuthi uzikhungile. Okufike kwangixaka kube wukumfica eguqe ngamadolo nendawo abezikhungele kuyona njengoba kuyindawo emfishane ukuthi sekungaze kufe umuntu uma ezikhunga kuyona,” kusho uNksz Khwetshube obonakala ekhuluma ukuthi akanelisekile ngencazelo yalesi sehlakalo.
Uthe ube esesika ibhande le-gown ukuze akhulule indodakazi yakhe nokuhlule ngisho sebeyithela ngamanzi bezama ukuyiphaphamisa.
Isidumbu sikaMasandi sitholwe siguqe ngamadolo ibhande le-gown ebeliboshelwe esibanjweni sekhabethe lasekamelweni limkhunge emqaleni.
“Ngibe sengibiza omakhelwane nezihlobo nokuyibona abafonele amaphoyisa nawo afike aqinisekisa ukuthi useshonile kodwa emangele ngendawo azikhunge kuyona,” usho kanje.
Uyise kaMasandi, uMnuz Mongezi Msuthu, ofonelwe khona izolo njengoba ebamba amatoho kude nasekhaya uthe baphinde badideka kakhulu ngesikhathi izolo bebonana nodokotela ohlola izidumbu emakhazeni kahulumeni asemgwaqweni uMagwaza Maphalala owawaziwa ngoGale Street.
“Udokotela usitshele ukuthi usesihlolile isidumbu sikaMasandi kodwa akukho okuhlalukayo njengembangela yokufa kwakhe. Uphinde wasichazela ukuthi akaboni ngisho omaka bokuklinywa noma bebhande leli azikhunge ngalo nokuyindida enkulu,” kuchaza uMsuthu.
Uthe babhekene nengwadla njengoba bengazi ukuthi bazothathani bahlanganise nani ukuze bangcwabe indodakazi yabo, nabebefisa ukuyingcwabela eFlagstaff, e-Eastern Cape.
UNksz Khwetshuba uphinde waveza ukuthi indodakazi yakhe ibiyigwala ngendlela eyisimanga nokuxakayo ukuthi ibingasithathaphi isibindi sokuzikhunga.
Services


text:
Kuzokhunjulwa abashona beyofuna umsebenzi
2013-01-08 07:09
Johannesburg - Kuzokuba nenkonzo yesikhumbuzo sabantu abayisikhombisa abashona ngesikhathi behlolelwa umsebenzi wokuba ngamaphoyisa omgwaqo, eMgungundlovu.
Inkonzo yesikhumbuzo sabashona izobanjelwa ePietermaritzburg City
Hall, ngo-10:00, ngoLwesithathu, kusho isitatimende sikaNgqongqoshe woMnyango wezokuThutha uWillies Mchunu.
Abashona babegijima umhajo ka-4km, oyingxenye yokuhlolelwa ukuba yiphoyisa likamasipala, lokhu kwenzeka enkundleni yezemidllalo iHarry Gwala Stadium, ekhona eMgungundlovu, ngoDisemba.
Oyedwa kulaba abashona kukholakala ukuthi wazibulala.
Kusukela kwenzeka lesi sigameko, uMnyango wamisa konke ukuhlolwa okwenziwayo uma kuqashwa amaphoyisa, abantu abangaphezu kuka-34 000 batheleka ukuzohlolelwa izikhala zomsebenzi wabantu abangu-90 kuphela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
INTATHELI YESOLEZWE
BAGWETSHWE iminyaka engu-27 bebhadla ejele oMolemo “Jub Jub” Maarohanye nalowo abebekwe naye icala lokubulala uThemba Tshabalala eNkantolo yeMantshi yaseProtea.
Yethula isigwebo iMantshi, uMnuz Brian Nemavhidi, ithe akekho umuntu osile obengaba nozwelo ngokwenziwa ngababoshwa.
“Enakwenza kukhombisa ukuthi aninandaba nhlobo nemithetho yomgwaqo. Akekho umuntu ongaba nozwelo kini ngoba nazidalela nina utalatiya,” kusho uNemavhidi.
Le nkantolo igwebe laba iminyaka engu-20 ngamacala okubulala, iminyaka emine ngecala lokuzama ukubulala, unyaka owodwa ngecala lokubekelelana ngezimoto, unyaka ngecala lokushayela budedengu nowodwa kwelokusebenzisa izidakamizwa.
“Nobabili noma-ke ngamunye nasebenzisa izidakamizwa maqede nayogijima emgwaqweni womphakathi ngezimoto budedengu,” kuqhuba uNemavhidi.
Uthe ngenxa yalokhu ababoshwa bazwise umphakathi ubuhlungu futhi badala ukuthi kuchitheke eningi imali.
Uthe ngeke akwazi ukucisha lokho osekwenzekile kodwa wagcizelela ukuthi wayengaqondile ukwenza ingozi. Imindeni yabashonelwa ibihleli inomunyu enkantolo kanti unina womunye wabashona ukhihle isililo phakathi enkantolo ngemuva kokuphuma kwesigwebo. Ngaphambi kokukhishwa kwesinqumo uMaarohanye unikezwe ithuba lokuzikhulumela.
“Umuzwa wokuba necala ubulokhu ungidla ngaso sonke isikhathi,” kusho uMaarohanye.
Utshele inkantolo ukuthi akugcini nje ngokuthi akhumbule okwenzeka ngaleliya langa kodwa novalo luhlala lumkhungethe.
Kule ngozi kwashona abafundi abane okungoPrince Mohube, Mlungisi Cwayi, Andile Mthombeni noPhomello Masemola. Abanye ababili nguFrank Mlambo noFumani Mushwana balimala kanzima.
UMaarohanye noTshabalala batholakale benecala ngo-Okthoba. Benza ingozi bencintisana ngejubane ngamaMini Cooper eProtea Glen, eSoweto ngoMashi 8, 2010. Babekade besebenzise izidakamizwa notshwala ngelanga lesigameko.
Ezikhulumela uMaarohanye uthe ubenesifiso sokuxolisa emindenini yabashona kodwa kwasho khona ukuthi ithuba akazange alinikwe ngoba uyazi ukuthi wabadalela ubuhlungu obesabekayo.
Ebuzwa ngummeli wakhe ukuthi kunjani ukuba sejele uMaarohanye uthe: “Kunzima. Angazi ngingachaza ngithini ngengibhekene nakho lapha phakathi.”
Bobabili uMaarohanye noTshabalala babhadle ngaphakathi ejele kanti ngesikhathi sokuloba izolo bekungakacaci noma bazosedlulisa yini isinqumo.
Services


text:
I-ANC ifuna kuqalwe isibonelelo sentsha
2013-02-01 12:01
Cape Town - I-African National Congress ihlela ukuhlangana nomfelandawonye wezinyunyana zabasebenzi iCosatu, ngenhloso yokuthi kuqalwe uhlelo lokubhekelela abantu abasha abangasebenzi.
Lokhu kusembikweni okhishwe yiphephandaba iBusiness Day.
Inhloko yekomidi lemigomo ku-ANC uJeff Hadebe, ukhulume wathi: "Sinamathemba okuthi kuzothi kuthulwa inkulumo ebhekiswe esizweni, kube sekukhona izinhlelo eziya phambili phakathi kweCosatu ne-ANC, mayena nalolu daba."
URadebe uthi udaba lokubhekelelwa kwabantu abasha, yindaba endala nekukade kwakudingidwa ngayo.
"Siyi-ANC sifuna ukusheshisa lolu hlelo, sesilindele ukuthi lusebenze," kusho uRadebe.
UMgcinimabhuku ubeke eceleni isamba esingu-R5 billion, kuze kuzoqalwa imisebenzi okungenani engu-423 000, nokho iCosatu iyakuphazamisa ukuqalwa kwalolu hlelo, olwahlongozwa okungenani eminyakeni emibili eyedlule.
ICosatu ithi uhlelo luzoholela ekutheni kuxhashazwe abasebenzi kuphinde kuxoshwe abantu abadala ezinkampanini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
NONTUTHUKO NGUBANE
SEKUBEKWE umehlo kaboni kaR20 000 kulowo ozoqhamuka nomkhondo kaMnuz Bongani Mkhize (osesithombeni) ofunwa ngecala lokubulala usomatekisi odumile eMbali, eMgungundlovu.
UMnuz Johannes Tshoba ongusomatekisi wabulawa ngoMeyi 10 nonyaka. Kulokhu kuhlaselwa kwasinda uNkk Ntombenhle Ndlovu ababenaye ngaleso sikhathi.
Ngophenyo lwamaphoyisa kwabanjwa uMnuz Mkhize ngala macala kodwa wadedelwa ngebheyili enkantolo yaseMgungundlovu, ngemibandela yokuba abuyele enkantolo kodwa wangakwenza lokho. Sekunesikhathi amaphoyisa ethungatha umsolwa kodwa engamtholi.
Okhulumela amaphoyisa maphakathi nesifundazwe uLieutenant Joey Jeevan ukuqinisekisile ukuthi uMkhize ufunwa uthuli ngamaphoyisa njengoba engaziwa ukuthi ucashe kuziphi izinkalo.
“Uphule imibandela yenkantolo neyamaphoyisa njengoba engaziwa ukuthi ubhacephi uMnuz Mkhize. Akatholakali ndawo nosekwenze amaphoyisa akhipha isamba sika-R20 000 kozoqhamuka nolwazi oluzoholela ekubanjweni kwakhe, bese eboshwa,” kusho uJeevan.
Onolwazi angathinta umphenyi waleli cala uWillem De Wet ku: 082 5561 378 noma uMoses Gasa ku: 071 481 3446. Noma ngubani ofisa ukuveza ulwazi ngaleli cala uyanxuswa ukuba ashayele le nombolo yamahhala: 08600 10111.
Services


text:
Usezobonakala kuPirates uChinyama
2012-08-29 14:02
Johannesburg - Esigamekweni esibonakala singatakula i-Orlando Pirates, umgadli uTakesure Chinyama nobebhekwe ngabomvu kungenzeka ukuthi abonakale uma ezakhe sezigadulisana neMoroka Swallows ngoMgqibelo.
UChinyama udedelwe yiqembu lakhe laseZimbabwe iDynamos, kanti uma umqeqeshi u-Augusto Palacios esekhetha abadlali naye elakhe igama lizobe likhona esigqokweni kulo mdlalo womkhaya baseSoweto.
IPirates ibibonakala idonsa kanzima ekutholeni lo mdlali, ngemuva kokuthi iDynamos yanxenxa ukuba akhokhelwe ngokugcwele ngaphambi kokuba imdedele.
"Konke sekumi ngomumo manje, uChinyama usekulungele ukudlala," kusho imenenja yezokuxhumana kumaBhakabhaka uMickey Modisane
etshela iKickOff.com.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
U-Obama uthembisa ngokusukumela okuningi
2012-11-15 07:24
Washington - UMengameli Barack Obama uthe uhlela ukusebenzisana neCongress ehlandleni lakhe lesibili ukudambisa ukuguquguquka kwesimo sezulu, kodwa kungashayeki umnotho waseMelika.
“Ngiyakholelwa ekutheni ukuguquguquka kwesimo sezulu into ekhona, futhi idalwa yindlela abantu abaziphatha ngayo," kusho u-Obama ngoLwesithathu.
"Ngicabanga ukuthi sikweleta isizukulwane esilandelayo ukuthi senze okuthile ngale nkinga."
Ngaphandle kokunaba ukuthi yiziphi izinyathelo azozithatha, u-Obama uthe uzinikele ekulweni nale nkinga.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
BONISWA MOHALE noNONHLANHLA MKHABELA
KUPHOQELEK E ukuba ubuholi be-National Freedom Party (NFP) buvule igatsha elisha limi ngezinyawo emgwaqweni ngemuva kokuvinjwa ngamalungu e-ANC abala ukhasha nehholo lomphakathi.
Izolo bekuzovulwa ngokusemthethweni igatsha elisha le-NFP emijondolo yakuKennedy Road.
Kuze kwaphoqeleka ukuthi kubizwe amaphoyisa negatsha lavulelwa emgwaqweni ngoba amalungu e-ANC evale ihholo aphinde axosha abe-NFP.
Izolo isimo besishubile abantu bemi izixongololo beswebeza emakhoneni kungamalungu e-NFP kuphela abhiyozayo ecula amaculo athi: “Vele sesamvotela uNjinji”, amanye abenamagama ayiziswana abebhekiswe kuMengameli Jacob Zuma.
UMnuz Nhlanhla Khawula, oyilungu le-National Working Committee kwiNFP, uthe kabaqondi ukuthi amalungu e-ANC ebavimbelelani ukuthi bavule igatsha ngoba ihholo akade bezolisebenzisa ngelomphakathi.
Uthe bayicelile imvume kuMasipala weTheku ngisho nekhansela lendawo belingenankinga nokuthi basebenzise ihholo kodwa-ke bavinjwa ngamalungu ekomidi le-ANC kuleya ndawo.
“Silandele yonke imigomo yokuqasha ihholo, kasazi ukuthi yimiphi le amalungu ekomidi athi asiyilandelile. Batshele amalungu ethu ukuthi izinkunzi ezimbili azihlali esibayeni esisodwa. Asazi-ke noma kulesi sikhathi kusekhona abantu abangabekezelelani,” kusho uKhawula.
Uveze nokuthi ikhansela liye lacela ukuba banikezwe indawo evulekile ukuba bagcobe khona igatsha labo kodwa nalapho amalungu e-ANC abanqabela esho nokuthi mabahlehlise lo mcimbi.
Babe sebekhetha ukusebenzela emgwaqweni beqashwe ngamaphoyisa abehamba ngezimoto ezingamatekisi naleyo ebizwa uma kunodlame i-hippo.
UMnuz Vukile Qobozane, uSihlalo wegatsha le-NFP kuKennedy Road, uthe baphatheke kabi yilesi senzo samalungu e-ANC wathi kodwa noma bangasatshiswa ngeke basabe.
Uye wanxusa ukuthi ngokuzayo amalungu e-ANC ahloniphe ezinye izinhlangano.
UMnuz Sihle Zikalala we-ANC unxuse amalungu e-NFP ahlukumezekile ukuba axoxe lolu daba nezinhlaka ezifanelekile eqenjini lawo ukuze lona likhulumisane nelakhe.
“Besingakezwa ukuthi kukhona amalungu ethu anqabele ukuvulela abantu ihholo. Sicela labo bakhulume namaphoyisa noma bathinte izinhlaka ezifanelekile eqenjini ukuze sisebenzisane siluxazulule lolu daba,” kusho uZikalala.
Services


text:
SIZWE BLOSE
USEBUYELE emsakazweni aqala kuwona uPhumlani ‘Big Pun’ Dube, owazakhela udumo ngokwethula ezemidlalo kuKhozi FM nakwiGagasi FM.
UPhumlani usebuyele kwi-East Coast Radio nokuyilapho aqala khona ukusakaza.
Usengumdidiyeli wohlelo lwezingxoxo olungena ngo-9 luphele ngo-11 ebusuku, olushayelwa nguNdumiso Ngcobo, oluthi Ndumiso @ 9.
Phambilini lolu hlelo beludidiyelwa nguCarol Zungu, naye oke waba kwiGagasi FM.
Lolu hlelo lubuye lube sematheni ngokumema abantu abangondabuzekwayo kuphinde kudingidwe izihloko ezisusa inkulumo mpikiswano evuthayo.
Ethintwa ngalezi zindaba uPhumlani uthe usenqume ukuthi akaphawuli kwabezindaba ngempilo yakhe.
“Ngiyaxolisa (ebiza igama lale ntatheli) ngeke ngikwazi ukuphawula,” kusho uPhumlani ngamafuphi.
Ibhuntshile nemizamo yokuthola umphathi wezinhlelo kulo msakazo.
Ubuyela emsakazweni nje, kuke kwaba nemibiko yokuthi izinto kazihambi kahle empilweni ngemuva kokukhonjwa indlela kwa-SABC, ephethe Ukhozi.
UPhumlani uphinde wabhekana nengalo yomthetho ngezinsolo zokudlwengula okwakuthiwa wayeyintombi yakhe kanti lahoxiswa elokuphuza utshwala esigangeni nalapho kwabikwa khona ukuthi waxakazisana namaphoyisa.
Uphinde wazakhela udumo ngokungesabi ukuphawula ngakholelwa kukho.
Kunesikhathi lapho ake ahlasela khona izintatheli, wangagcina lapho, uthe esehamba kwiGagasi FM washiya angalazi, ngesikhathi kunezinkinga zokukhokheleka kwabasebenzi bezemidlalo kwa-SABC waphumela obala eveza ilaka lwakhe.
Services


text:
NOKUBONGWA PHENYANE
BATHULE amakhadi amasha okugibela ematekisini ukuze kunqandeke ubugebengu osomatekisi baseMgungundlovu.
Izolo ososeshini baseGrange neWestgate behlangene nenkampani kawoyela yakwa-Engen neyokukhenikha izimoto yakwaG.T Motors babuyisela emphakathini ukubonga abagibeli babo.
Kulo mcimbi banikele ngezinto eziningi ezihlanganisa imifaniswano, amakhadi okugibela nezingubo zokulala.
Abagibeli kuthiwa bazoya emarenki naleli khadi lapho bezofaka khona imali, kanti abashayeli kukhona imishini abazoyiphatha lapho umgibeli ezofaka khona ikhadi ukuze kuhlolwe ukuthi linayo yini imali.
Osomatekisi bathi okunye abakuhlosile ngamakhadi wukunqanda ubugebengu bokungakhokhi emarenki.
Lo mcimbi wokubuyisela emphakathini ubusendaweni yaseFrance, kanti umphakathi unikezwe amakhadi okugibela okuyingxenye yokugwema ukuthi bahlale bephethe ukheshi.
Ngokusho kukaSihlalo weGrange neWestgate Taxi Association, uMnuz Nhlanhla Nkomo, banezinkinga kakhulu ematekisi njengoba kuke kucishe kuphume isidumbu uma nje kungakhokhile umuntu oyedwa.
“Umshayeli ucishe ababulale abantu noma babulalane qobo uma kukhona ongakhokhile. Sibone kungcono ukuthi senze amakhadi la umphakathi uzofike ulithenge ukhokhe ngalo bese ugibela itekisi,” kusho uNkomo.
UMnuz Boy Zondi weSantaco uthe ngaphandle kokwethula la makhadi babone kungcono futhi ukuthi babuyisele emphakathini ngokunikela kwabahlwempu.
“Kuningi ebesize ngakho la. Sibuye sanikela kubantwana abaphuma emindenini ehlwempu ngomfaniswano wesikole. Ogogo sibanike izingubo njengoba kusebusika ukuze bafudumale,” kusho uZondi.
Uthe maduze nje bazophuma baye emphakathini beyokwethula la makhadi ngokugcwele ngoba azogcina esegcwaliswa ezitolo ezinkulu kuleli.
Services


text:
MINENHLE NTOMBELA noMLUNGISI GUMEDE
ULINDELE izimpendulo ngokufa kwendodana yawo umndeni womfana olinyazwe wumshini wafa eRainbow Chicken Farm eMpumalanga eHammerdale ngeledlule. UNtokozo Mntungwa (21) ongcwatshwe ngeSonto ubulawe wumshini ogaya izinkukhu kule femu.
UMnuz Mlungisi Mntungwa onguyise uthi wavuswa ezintatha efonelwa ngabasebenza nendodana yakhe bemtshela ukuthi ilimele kanzima makaphuthume emsebenzini.
Uthi uma efika emagcekeni ale nkampani bamtshela ukuthi usedlulile emhlabeni. Akakwazanga nokungena ngaphakathi eyozanelisa ngokuthi yindodana yakhe le abakhuluma ngayo.
“Kube nzima uma sesiyolanda isidumbu ukuthi ngimbuke yize elimale emlenzeni kuphela engathintekanga ngenhla. Kodwa akuvumi khona ukuthi ngamukele ukuthi indlalifa yami isidlulile. Bengingeke ngimbuke eyile nto abeyiyo ngoba ngizizwa ngishawa wunembeza ukuthi angikwazanga ukumvikela noma ngibe khona emizuzwini yokugcina yempilo yakhe,” kubeka uMntungwa ehlengezela izinyembezi.
Echaza uthe indodana yakhe ibisanda kuqeda inyanga iqale leli toho yenzela ukungahlali ekhaya njengoba iqede isikole nyakenye.
Uthe bebehlele ukuba angene enyuvesi ngonyaka ozayo enze izifundo zomthetho.
Uthi ulindele umbiko onencazelo ngokufa kwendodana yakhe ophuma kwaRainbow Chicken ngokwenzeka.
“Ukuze ngiduduzeke ngidinga ukuba ngaziswe ngokwenzeka. Nginemibzo eminingi. Wangena kanjani kulo mshini? Abamkhiphanga ngani ngoba wayebhajwe amahora amabili kusukela ngehora lesibili kwaze kwashaya elesine esabhajiwe,” kubuza uMntungwa.
Services


text:
Siyilungele i-Afcon - Ikomidi
2013-01-18 16:08
Johannesburg - Noma belindele ukuthi indlela ibe nezikhisi, abekomidi elihlela imidlalo ye-Africa Cup of Nations bathi sebekulungele ukusingatha le midlalo eqala ngoMgqibelo.
"Ngesikhathi siqala lolu khalo, sazitshela ukuthi sizokwenza konke okusemandleni ukuqinisekisa ukuthi sijabulisa izwekazi sijabulise nenhlangano iConfederation of African
Football (Caf)," kusho isikhulu ekomidini elihlela imidlalo uMvuzo Mbebe.
"Senze konke okulingene amandla ethu, sizilindele nokho izingqinamba kodwa simi ngomumo."
UHicham El Amrani, ongunobhala jikelele weCAF, uqinisekise ukuthengwa kwamathikithi ayingxenye yesigidi.
Angaphezu kuka-560 000 amathikithi athengisiwe, kungokokuqala ukuthi kuthengiswe isibalo esiphezulu kangaka, kusho u-El Amrani.
"Kuhamba kahle ukudayisa kwamathikithi. Akukaze naphambilini umdlalo we-Afcon ube nesibalo esiphezulu ngalolu hlobo, ekugcwalisweni kwenkundla."
Ngokusho kwakhe u-El Amrani iCAF yanelisekile ngomsebenzi we-LOC
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ushone ezama ukugibela esitimeleni
2012-07-27 10:01
Johannesburg - Abahambisi bosizo oluphuthumayo bathi sekushone indoda ngemuva kokushayiswa yisitimela eStrand, ngaphandle kwaseKapa, esifundazweni iWestern Cape.
Okhulumela abakwa-ER 24 u-Andre Visser uthe indoda lena ishone ngesikhathi izama ukugxumela esitimeleni ngoLwesine ebusuku.
"Umufi uzame ukugibela isitimela ekade sesimshiya, ube esewa wawukeka ngaphansi kuso," kusho uVisser.
Ushonele endaweni yesehlakalo.
– Landela IzindabaNews24 kuTwitter
(@IzindabaNews24).
- SAPA